qundao/data-zh-poetry huggingface dataset:
古芳林苑
作者：馬之純
朝代：宋

昔日曾爲府署來，誰人都把插桃栽。
不聞華屋笙簫響，但見芳林錦繡堆。
幾度劉郎來觀裏，半年阮客住天台。
如今此地知何在，桑柘成陰撥不開。
古華林苑
作者：馬之純
朝代：宋

當時園上想歡娛，不見當時見畫圖。
縹緲神僊來絳闕，分明人世有蓬壺。
庭花唱斷風生砌，蓮蕩歸來月滿湖。
萬點華燈星似綴，明朝簪珥得青蕪。
古越城
作者：馬之純
朝代：宋

府城西北瓦棺東，尚有遺基在此中。
旋折纔方二里許，規模不得小邦同。
正當進取爭彊霸，聊作屯營備敵衝。
老范智謀曾不識，却云爭似建康宮。
周郎橋
作者：馬之純
朝代：宋

周郎可是世英豪，談笑功成乃不勞。
爾大阿瞞猶似此，茲時小笮定應逃。
雙鞬錦領紛相逐，白羽青絲各自操。
料得軍行爭看此，霜天健鶻已辭絛。
善泉池
作者：馬之純
朝代：宋

十頃青瑶浸碧流，更添景趣極深幽。
帝爲九洲十八島，上有五城十二樓。
苕霅荷花風度曉，瀟湘蘆竹雨生秋。
昭明心想知何似，好聽騎鯨汗漫遊。
四航
作者：馬之純
朝代：宋

要識當時朱雀航，秦淮岸口駕浮梁。
既爲銅雀施重屋，又作璇題揭上方。
波底浄涵樓閣影，橋間望斷水雲鄉。
不知此處今何在，須有遺基在兩傍。
天禧寺阿育王塔
作者：馬之純
朝代：宋

兩山回處是爲干，有塔亭亭高似山。
不但裝嚴增梵剎，可能形勝助城關。
燈明星斗掛林木，鈴動天風吹佩環。
陌上行人遥見此，有時東往又西還。
天闕山
作者：馬之純
朝代：宋

不知象魏欲何爲，布政頒條總在茲。
凡有往來須仰視，庶幾衆庶可周知。
後來江左當新造，好向城隅踵舊規。
却指牛頭作天闕，此言多少被人嗤。
宋帝馳道
作者：馬之純
朝代：宋

南城來到北城隅，更北直趨玄武湖。
一上雕鞍三十里，兩傍官柳數千株。
六朝都邑真如此，舊日咸秦得似無。
暑月行人不張盖，漫天自有翠屠蘇。
層城觀
作者：馬之純
朝代：宋

人世佳期惟七夕，星躔至巧是天孫。
直從樓上將身乞，所欠雲間著手捫。
聞得鵲聲云報喜，看來蛛網似傳言。
工夫只是憑心手，此外冥茫不足論。
幕府山
作者：馬之純
朝代：宋

當初一馬過江來，幕府權宜向此開。
萬里封疆吾舊物，一時賓客爾多才。
建臺此事雖堪羨，掩泣其人更可哀。
相視不曾言及此，欲教天意此時回。
應潮井
作者：馬之純
朝代：宋

俯看滄海仰看山，相去分明霄壤間。
有井無冬亦無夏，與潮俱往又俱還。
想應透徹深無底，怪得浮沉轉似環。
不用浙江亭上望，請君來此一憑欄。
披香殿
作者：馬之純
朝代：宋

繡栭藻井柏爲梁，翡翠簾櫳映璧璫。
寶篆煙雲凝馥郁，華林錦綺競紛芳。
荷花永晝湘江靜，桂子西風陌路長。
最是春衣裁已就，領巾飄動盡天香。
擬峴亭詩
作者：馬之純
朝代：宋

吾縣西峴峰，亭以擬峴名。
嘗見父老說，寺中有碑銘。
昔晉殷仲文，作郡有政聲。
去而人思之，屐齒有餘榮。
余聞諸老說，此事不可憑。
臣子從弒逆，罪合五鼎烹。
桓玄在荆州，世爲晉公卿。
一朝睨漢鼎，舉兵向金陵。
是時殷仲文，實守新安城。
棄郡以從玄，惟欲事逆成。
策命九錫文，未至先經營。
桓楚既竊位，寢所地忽崩。
仲文於此時，巧言如簧笙。
其後玄事敗，奔走向南荆。
仲文憂不免，奉二后還京。
叛晉復叛玄，鼠雀同偷生。
寄奴後代晉，又欲居朝廷。
出爲東陽郡，怏怏無好情。
嘗覽鏡自照，不見頭顱形。
豈非從逆者，未誅先受刑。
無忌牧荆州，仲文嘗趨迎。
便道不過府，無忌殊不平。
言于宋武帝，此輩謀舉兵。
宋武盡族誅，流血幾成坑。
襄陽羊叔子，當世之豪英。
不當擬其名，流傳污吳寧。
疑別一牧守，偶與同名稱。
此名若果然，山鬼怒非輕。
緬想唐戴令，政聲極鏗鍧。
曾有長源碑，在夫子廟庭。
曷易曰戴峴，庶以慰編氓。
稱之名義當，兼可怡山靈。
嘗讀晉宋書，抵掌氣填膺。
安得仍擬峴，千載愚民生。
新亭·其一
作者：馬之純
朝代：宋

相對何庸作楚囚，一時凜凜氣橫秋。
定知決意誰能止，何事空言竟亦休。
敢謂扶持非爾力，要須恢復有奇謀。
壺漿滿路無人至，空使遺民歎白頭。
新亭·其三
作者：馬之純
朝代：宋

憶昔諸賢扶晉室，冠蓋多於此雲集。
坐中翻作兒女悲，世換人非但陳迹。
我來正值三月春，花落鳥啼春寂寂。
江河雖異事略同，風景不殊今視昔。
磨滅英雄得喪多，山重水複無終極。
安能鬰鬰老江左，尅復神州當勠力。
未論重見管夷吾，祇今誰爲楚囚泣。
徙倚令人三歎息，徙倚令人淚橫臆。
狄夷相殘春又春，時乎時乎難再得。
新亭·其二
作者：馬之純
朝代：宋

新亭見說在山頭，看見江河衮衮流。
何事後人輕變改，不教遺址且存留。
憐他一代稱賢相，說此諸人似楚囚。
若使有人來訪舊，一番人見一番羞。
斷碑
作者：馬之純
朝代：宋

百尺豐碑立路南，盡停車馬試來看。
不知神道是誰墓，爲問康王何代官。
初謂流傳須永永，安知磨滅已漫漫。
姓名不足標青史，休把將來碇石看。
晉謝將軍廟
作者：馬之純
朝代：宋

苻秦親自到淮淝，真有回山倒海威。
只遣八千精銳去，能令百萬敗亡歸。
雖從太傅求方略，要是將軍識事機。
廟食如今知幾歲，英風隠隠動窗扉。
晉陰山廟
作者：馬之純
朝代：宋

相君一日到郊坰，步騎俄逢十數兵。
拂曉見來殊隠約，中宵夢此極分明。
陰山血食當知我，晉帝南巡適從行。
事既奏聞因立廟，坡坨亦復享嘉名。
景陽井
作者：馬之純
朝代：宋

應說兵來且莫降，急尋宮井共深藏。
側身待作凌波步，仰首還成半面粧。
已分葬埋依古甃，可憐牽挽出銀牀。
至今汲水人皆說，猶带烟脂舊日香。
東冶亭
作者：馬之純
朝代：宋

舊時只說東西冶，今日轉爲長短亭。
無奈梅花臨水白，可堪柳色向人青。
十分瀲灧苦難把，三疊凄凉誰忍聽。
不道離愁堆滿屋，往來車馬放教停。
東山謝安
作者：馬之純
朝代：宋

人物江南第一流，居常不肯利名求。
壯年甘向東山隠，暇日須將妓女遊。
既與斯人嘗共樂，固應有患即同憂。
後來一爲蒼生起，破敵成功祇坐籌。
柵塘
作者：馬之純
朝代：宋

六朝何處立都城，十里秦淮城外行。
上設浮航如道路，外施行馬似屯營。
關防直可防津渡，緩急徒能御盜兵。
非是後來謀改築，如何今日作陪京。
栽松峴
作者：馬之純
朝代：宋

鍾山山上亦僮僮，吏課何妨使種松。
還似農桑分殿最，亦如榆柳計功庸。
初時出土平如薺，後日橫空矯似龍。
每見路傍多合抱，不知手植是誰儂。
桂嶺
作者：馬之純
朝代：宋

桂花千樹占嵌巖，絕勝淮南一小山。
竽籟有時吹木末，天香無限滿人間。
懸知彼處有金粟，爲見如今聞麝蘭。
躡磴緣崖期採摘，分明如向月中攀。
梅梁殿
作者：馬之純
朝代：宋

太極初時欠一梁，漂流偶見石城傍。
曾聞禹廟還如此，可見川祇欲效祥。
不但千年無朽蠹，能令滿殿有芬香。
要將盛事傳來世，畫出梅花十丈長。
橫塘
作者：馬之純
朝代：宋

如今何處是橫塘，在府城南淮兩旁。
魏蜀兩都皆不似，蓬萊三島足相方。
烏衣巷口排金屋，朱雀橋邊立粉牆。
有底繁華難說似，何妨把作畫圖張。
汝南灣
作者：馬之純
朝代：宋

當時只號汝南灣，後有三人住此間。
自謂逸民須隠約，並稱賢士想高閑。
祇緣水味都殊異，且欲鄰居數往還。
好是有時相就飲，不妨鐺脚對青山。
江總宅
作者：馬之純
朝代：宋

青溪第宅鬭鮮妍，最是江家宅可憐。
路上行人爭指處，橋邊遺跡尚依然。
南冠辭住長安日，北客歸來建鄴年。
惜此屋廬還似舊，不知曾讀黍離篇。
沈約宅
作者：馬之純
朝代：宋

飽觀明月雙溪水，徧倚清風八詠樓。
但見遺蹤留婺女，安知故宅在昇州。
文章至好雖堪羨，節行全虧亦可羞。
看得齊梁相禪際，只宜稱隠不稱侯。
清凉廣惠禪寺·其一
作者：馬之純
朝代：宋

出郭無多遠，登山有許高。
舊游曾到處，此地足稱豪。
日月真雙轂，關河等一毫。
松篁知我意，故與北風鏖。
清凉廣惠禪寺·其二
作者：馬之純
朝代：宋

舊時月過女牆頭，風雨摧頹廢不脩。
地老天荒無處問，松聲灘響替人愁。
祥刑使者來何暮，弔古詩篇清更幽。
收拾江山入懷袖，却歸講席進鴻疇。
清暑殿
作者：馬之純
朝代：宋

見說當持百尺梁，四圍修竹翠雲長。
正當盛暑都無熱，不有薰風亦自涼。
那與人間同日月，直疑天上兩陰陽。
有時更取龍皮浸，凜凜如飛六月霜。
潛鶴鼓
作者：馬之純
朝代：宋

板木爲腔冒以皮，其中寧有鶴來棲。
如何音響聞西洛，未必源流自會稽。
既被兵人都擊破，却云禽鳥不鳴嘶。
分明僞妄無人辨，可笑諸人識見迷。
潮溝
作者：馬之純
朝代：宋

潮溝溝外盡深泥，泥上潮生溝却低。
直向北行連運瀆，折從東去入青溪。
空中不斷檣烏過，岸上相望瓦翼齊。
好是畫橋深北處，荷花盈蕩柳垂堤。
烏衣巷
作者：馬之純
朝代：宋

依依燕子可憐生，相向於人真有情。
不道華堂曾止息，如今窮巷莫經營。
六朝盛事同流水，千載遺蹤只舊城。
白日飛忙難話此，話時須等夕陽明。
烽火臺
作者：馬之純
朝代：宋

此到西陵路五千，烽臺列置若星連。
欲知萬騎還千騎，只看三烟與兩烟。
不用赤囊來塞下，何須羽檄報軍前。
如何向日緣褒姒，無事蓬蓬火又燃。
焚衣街
作者：馬之純
朝代：宋

玉指親裁五彩衣，尚方工作極纖奇。
看來亡國都緣此，𬋖向通衢了不遺。
鷸羽化爲青燒去，雉頭還有紫煙隨。
更須大字書華表，要使將來盡得知。
燕雀湖
作者：馬之純
朝代：宋

在昔曾爲舜帝墳，象來耕作鳥來耘。
今茲封土麒麟冢，乃有銜泥燕雀羣。
玉海沖融侔至性，錦江燦爛擬高文。
區區羽物猶依戀，想見人情望白雲。
獨足臺
作者：馬之純
朝代：宋

無端獨足上高臺，以咮縱橫作字來。
茂草爲灰猶可解，朱門傍水直難猜。
宮城後向煙中盡，府第還當洛口開。
洪範五行劉向傳，莫言其說盡迂迴。
玄武湖
作者：馬之純
朝代：宋

萬頃冥茫水拍隄，當時於此習舟師。
長江天險雖堪恃，鬭艦人謀可勿施。
莫使黑龍離舊窟，且教玄武入新詞。
如何又作蓬瀛景，地節來遊看水嬉。
王導宅
作者：馬之純
朝代：宋

當時一馬渡江來，幕府山頭刈草萊。
四海紛披都似此，一時締創亦艱哉。
朝綱治具提還挈，國本人心壅更培。
輔佐中興功第一，應須千尺上雲臺。
白下亭
作者：馬之純
朝代：宋

白下非今白下亭，府城西北舊曾城。
石山四面若環合，江水一條如带橫。
庾亮憑高臨賊騎，安都間道走齊兵。
地形峻極真如此，全勝當時却月營。
白楊路
作者：馬之純
朝代：宋

此路如何名白楊，白楊林木苦非良。
聞知宰樹常多種，想見墳塋在兩傍。
三國英雄塵一窖，六朝興廢字千行。
行人過此休惆悵，往古來今總渾茫。
白鷺亭
作者：馬之純
朝代：宋

白鷺亭前白鷺飛，山如屏障水如圍。
水中獨立鸞窺鏡，沙上羣行雪滿磯。
白日不來爭碧樹，有時同往送斜暉。
江山得此方成畫，撩得遊人不憶歸。
白鷺亭和人韵
作者：馬之純
朝代：宋

一見斯亭喜可知，風來拂拂更清微。
青山坐處天開畫，白鷺飛時雪滿磯。
何必搜奇效康樂，正應得句似玄暉。
最憐別浦潮生後，須有征帆萬點歸。
直瀆
作者：馬之純
朝代：宋

直瀆如何計得工，長江雖遠欲相通。
比嘗開鑿不勝苦，已復淤填還似空。
聞鬼夜中皆有語，棄泥江裏解成功。
有司號令纔依此，衮衮波流漸向東。
石頭城
作者：馬之純
朝代：宋

幾年聞說石頭城，初謂堅牢似削成。
只是一拳如卓望，初非四面有樓棚。
依山最好防車騎，舉眼何防矙賊營。
爲問區區徒自守，何如席卷向宸京。
石麒麟
作者：馬之純
朝代：宋

石虎石羊還石人，此間獨有石麒麟。
定應側近藏陵墓，仗此威靈護鬼神。
一石琢成高且大，兩頭相望儼如真。
參天宰木知何在，今與漁樵作四鄰。
祀馬將軍竹枝辭·其一
作者：馬之純
朝代：宋

草頭無數入松山，一遇將軍都敗還。
試問當初戰何所，將軍巖下水猶殷。
祀馬將軍竹枝辭·其七
作者：馬之純
朝代：宋

倒指於今四百年，竹間祠宇尚依然。
藤蘿掛木長如旆，苔蘚侵堦碧似錢。
祀馬將軍竹枝辭·其三
作者：馬之純
朝代：宋

曹州孽火遍燒天，不見兵車只漢川。
若得將軍把關要，鴉軍不用過山前。
祀馬將軍竹枝辭·其二
作者：馬之純
朝代：宋

白羽青絲手自持，雙鞬錦領步兵隨。
幾番欲到伊吾北，笑殺曹兒行路迷。
祀馬將軍竹枝辭·其五
作者：馬之純
朝代：宋

桑麻影裏千餘戶，絃管聲中百許年。
但見年華今日好，也須回首看巖前。
祀馬將軍竹枝辭·其八
作者：馬之純
朝代：宋

幾年精爽尚依依，水旱只須來禱祠。
勸汝鄉人宜善事，祀時同唱竹枝辭。
祀馬將軍竹枝辭·其六
作者：馬之純
朝代：宋

松山父老至今思，嘗問將軍歸不歸。
巖頭草木成戈戟，雨後溪聲聽鼓鼙。
祀馬將軍竹枝辭·其四
作者：馬之純
朝代：宋

麥隴桑疇溪路斜，溪南溪北自千家。
當年戰守知誰力，好把寒泉薦菊花。
秦淮
作者：馬之純
朝代：宋

城中那有大川行，惟有秦淮入帝城。
十里牙檣并錦纜，萬家碧瓦與朱甍。
船多直使水無路，人閙不容波作聲。
流到石頭方好去，望中渺渺與雲平。
蔣山太平興國禪寺
作者：馬之純
朝代：宋

凌晨同作蔣山游，細雨絲輕霧不收。
謝得東風如有意，故教晴色漸盈眸。
松陰十里青絲障，石磴千層白玉樓。
彌望寬平如有此，故應常作帝王州。
蔣帝廟·其一
作者：馬之純
朝代：宋

一尉爲官亦已輕，後來封爵一何榮。
骨青相貌由來異，羽白威神儼似生。
嘗遣陰兵隨義旅，不從私鑄長姦萌。
自當血食鍾山上，仍與鍾山換却名。
蔣帝廟·其二
作者：馬之純
朝代：宋

爵以封王從六代，謚爲莊武自南唐。
緣何血食垂千祀，爲有威靈庇一方。
魏有鍾離尋敗走，秦屯淝水輒奔亡。
蟲生火起徒妖怪，載記還應擇未詳。
藏冰井
作者：馬之純
朝代：宋

向日周家有凌人，後來此事特相因。
冬時室內收藏早，夏日宮中給賜新。
但得滿盤堆水玉，不須對面著風輪。
看來深闊能多少，調得陰陽冷熱均。
蠶堂
作者：馬之純
朝代：宋

桑林倒影媚晴川，中有蠶堂半燠寒。
翟茀先期移過此，鞠衣拂曉定來看。
未眠曲薄心方急，已洗繰盆事始寬。
瞻彼北宮猶若此，田家婦子可偷安。
西州城
作者：馬之純
朝代：宋

運瀆居東西冶城，西州遺迹甚分明。
多言東晉纔經始，或說孫吳已創成。
池苑春風羅綺市，樓臺夜月管絃聲。
入門盡是嬉遊地，惟有羊公不願行。
覆盃池
作者：馬之純
朝代：宋

當初一馬過江來，幕府山頭刈草萊。
無數流離未安集，幾多政事合圖回。
只應早起觀庭燎，安得時常近酒盃。
江左中興仗誰力，一池春水泛新醅。
詠臺城
作者：馬之純
朝代：宋

吳時後苑晉宮城，見得當時似玉京。
往事茫茫同水遠，長郊渺渺與雲平。
珠璣常向耕鋤得，禁禦今爲陌路行。
只有月華還似舊，徘徊花上聽寒更。
謝安墓
作者：馬之純
朝代：宋

中興江左百餘年，人物誰如太傅賢。
桓賊尋常思問鼎，苻秦百萬已臨邊。
笑談解折姦雄銳，指顧能摧敵陣堅。
平昔經綸纔試此，依然賫恨向重泉。
金城柳
作者：馬之純
朝代：宋

金城四面柳爲營，此日征西路再經。
憶昔僅能高咫尺，如今端可拂青冥。
清眸漸隔花中霧，綠髮俄懸鏡裏星。
功業未成多少事，攀枝挽葉淚淋零。
銅螭署
作者：馬之純
朝代：宋

洛陽當日鑄銅螭，徒得形模怪且奇。
玉刺口中藏不見，蟲居腹內出無時。
移來建業尚如此，徙在江陵無復茲。
此說流傳真誕妄，便當不信不須疑。
鍾山
作者：馬之純
朝代：宋

石城爲虎此爲龍，都邑無如此地雄。
萬壑千巖皆拱北，三江七澤盡朝東。
埋金依舊祥光現，鑿浦仍前地脈通。
吳晉六朝嘗已驗，如今留鑰比關中。
長命洲
作者：馬之純
朝代：宋

如何長命作洲名，梁武當時此放生。
鵝鴨成羣如市肆，鷄豚無數似屯營。
豈知半被狸奴食，寧免私爲鶴戶烹。
不殺自然能不放，却將實禍博虛聲。
陸機宅
作者：馬之純
朝代：宋

只聞二陸住華亭，却有書堂在秣陵。
如此弟兄無比擬，翕然京洛有聲稱。
辯亡著論真難及，受命專征若易能。
十萬河橋俱潰散，儒生虛語不堪憑。
雞鳴埭
作者：馬之純
朝代：宋

臺城五里到青溪，埭在青溪西復西。
向日只緣貪射雉，常時過此始鳴鷄。
翬鷂用處亦無幾，羽翮貢來誰敢稽。
便是遊田須有節，如何晨夕恣荒迷。
雨花臺
作者：馬之純
朝代：宋

居士室中天女現，生公臺上雨華懸。
只因妙語傾人聽，非有真花墮我前。
却似文章稱錦麗，亦如咳唾說珠圓。
不知誰向癡人道，令望虛空眼欲穿。
靈和殿前蜀柳
作者：馬之純
朝代：宋

此柳栽從蜀郡移，宮中諸柳不能垂。
祗緣草木根靈異，非是乾坤雨露私。
輕似行雲清似水，軟於吹絮細於絲。
風流可愛如何比，最是風生月上時。
青溪·其一
作者：馬之純
朝代：宋

人道青溪有九曲，如今一曲僅能存。
江家宅畔成花圃，東府門前作菜園。
登閣尚堪觀疊嶂，泛舟猶可醉芳樽。
料應當日皆無恙，苕霅瀟湘不足言。
青溪·其二
作者：馬之純
朝代：宋

人日泛青溪，青溪曲易迷。
船回波上下，簾捲日東西。
景物行行見，壺觴處處携。
浮航消得醉，極目水雲低。
鳳凰臺
作者：馬之純
朝代：宋

鳳凰不見祇空臺，底事臺存鳳不來。
應到緱山還且住，定游阿閣不能回。
江山不改當時舊，賓客何妨盡日陪。
待作簫聲勾喚處，有時飛舞下雲堆。
麾扇渡
作者：馬之純
朝代：宋

此扇拈來一羽輕，如何退得十千兵。
百年雨露蒙君賜，一日衣冠繫賊營。
正欲倒戈爲向背，遠觀揮手極分明。
而今但得旌旗白，便可中原取次行。
齊雲觀
作者：馬之純
朝代：宋

高高真是與雲齊，直到青霄不用梯。
三閣連延須在下，層城突兀亦居低。
俯看落雨自天半，平視流星從屋西。
好是嬪嬙遊翠輦，却如僊子駕青霓。
滴翠軒
作者：馬亮
朝代：宋

高閣登臨暑氣空，綠槐蟬噪咽清風。
我今到此須懷感，多少行人道路中。
遊圓通寺·其一
作者：馬仲珍
朝代：宋

十步九憩息，行行不計程。
徑長人未盡，寺近地差平。
古井知潮候，重雲隔磬聲。
榴花半零落，碎糝石棋枰。
遊圓通寺·其三
作者：馬仲珍
朝代：宋

山空不隠響，一葉落還聞。
龍去遺荒井，僧歸禮白雲。
蟲絲昏畫壁，嵐氣濕爐薰。
睡思渾無奈，茶甌易策勛。
遊圓通寺·其二
作者：馬仲珍
朝代：宋

一筇吾事足，身世付科頭。
漸長石間筍，半遮林杪樓。
雲飛山欲動，木落塔如浮。
遊客未歸去，松陰入茗甌。
遊圓通寺·其五
作者：馬仲珍
朝代：宋

老僧頭擁雪，領客下階行。
盡日坐山影，有時聞市聲。
千峰平裹寺，一徑背通城。
幽訪未成返，水中新月生。
遊圓通寺·其四
作者：馬仲珍
朝代：宋

欲坐又還起，白雲隨我行。
一空皆佛性，群動共秋聲。
崩石斜分路，支岡半入城。
明朝山下去，平地見朱甍。
水調歌頭
作者：馬伯升
朝代：宋

和氣應鼙鼓，喜色上轅門。貔貅萬騎，爭相慶主將佳晨。遙望九霄上闕，靄靄慶雲澄處，一點將星明。天瑞不虛應，人傑豈虛生。況君家，名將舊，有元勳。上方拊髀，要資頗牧作長城。管取齋壇入拜，會見凱歌歸奏，振起舊家聲。與國同休語，王府又重盟。
水調歌頭
作者：馬伯升
朝代：宋

瑞應杉溪縣，光動極星宮。人間盛事此日，嶽降自高嵩。慶兆三陽開泰，散作一團和氣，無地不春風。眉壽八千歲，今代黑頭公。聽劍履，上星辰，此行中。況金甌姓字，當路那已達宸聰。管取鳳池新命，來自虎關上闕，明日到花封。王室要師保，叔父勿居東。
水月亭
作者：馬俌
朝代：宋

陽來中坤坎波翻，月本於地仍東還。
誰爲聚之古祗柏，涵碧湛湛琉璃盤。
珊瑚晶瑛澈凝湍，西風晚來覺秋寬。
海蕩冰碎天飛旋，瞿曇指心以探禪。
魄死澤困與爾言，夜游倚聲霓裳讙。
捉影或墮不可援，幻癡益多吾懔然。
明河繞衣吹佩環，毛髮飄蕭亂空寒。
頗欲乘槎此窮源，脫屣濁世摶林騫。
采華食葉爲玉仙。
浣花溪
作者：馬俌
朝代：宋

浣花溪邊濯錦裳，百花滿潭溪水香。
竇奩散盡有霜戟，草秣匹馬不可當。
當時濯衣只偶爾，豈似取履張子房。
烈烈遽見蔽此蜀，喪亂懷爾徒悲傷。
年年春風媚楊柳，彩纜㛪姌雲霞張。
溪邊遊冶紅粉娘，了不識字空悠颺。
採花蕩槳不歸去，暮隔烟水眠幽芳。
過子美草堂
作者：馬俌
朝代：宋

棲遲九月錦水行，獨過草堂西出城。
村樹苒苒秋照白，水花漪漪江水明。
溪邊三重結茅屋，松蘿翳疏晚雨清。
往來沽酒且有客，胡爲奔走不自停。
四海紛然霾曀多，我憂豈但白馬盟。
藜藿未足飽我腹，况又一頃供耕耘。
只今騎驢望八極，終日飄飄浪如許。
可堪顔色太癯生，憂愁盡入篇章苦。
信眉一笑古復作，却似韓宣適東魯。
此生蕩漾胡能留，雨脚風塵奚所休。
此道滄浪付一漚，喚之千古與爾謀。
吾亦往矣作春秋。
題清芬閣
作者：馬偕
朝代：宋

煌煌英烈照穹蒼，清節高名錦繡腸。
千卷共傳詩燦爛，萬鍾能鄙德馨香。
清芬自是流餘慶，佳氣終當及後昌。
逸韻雲孫風味好，鵬摶九萬看翱翔。
游洞霄紀實
作者：馬元演
朝代：宋

甲寅良月初，爲捧帥垣檄。
遍走三蕩所，村落怪荒寂。
人謂白昇里，杭邑纔咫尺。
杭有洞霄宮，神仙其窟宅。
慣是名勝游，不許俗眼識。
余雖一俗吏，心實慕名德。
癡兒官事了，此行烏可惜。
天氣暖如春，得意馬蹄疾。
僕夫嗟况瘁，告我請休息。
止宿蕭市中，明朝辨行色。
未曉垂玉繩，向風嘶金勒。
行行十數里，漸漸仙境出。
始見九鎖峯，窮眸望不極。
一似天爲門，四山作扃鐍。
雲烟一齊起，松檜萬古碧。
巖洞是處有，名字難盡憶。
入拜大有庭，奇特更奇特。
洞天與福地，它山得其一。
惟此爲兩全，四字揭奎畫。
主人貝道士，高志頗嗜客。
引謁帝宸殿，金釘朱戶飾。
出示御書經，鳳篆龍章筆。
拜手拈瓣香，舉頭看近日。
既見撫掌泉，又觀松花石。
小愒漱玉軒，恍驚風雨夕。
再登虛白樓，頓覺天地窄。
迤邐游二洞，其東名大滌。
仰視洞中山，群崖翠欲滴。
蛟龍現鱗距，天産非人力。
石鼓清可聽，石魚亦堪擊。
中有一小洞，謂能隔凡迹。
稚子曾入去，海聲親聽得。
出洞見一井，石欄四圍赤。
云是葛翁泉，大旱無竭澤。
西洞號棲真，却在山絕壁。
華蓋垂於上，獅子橫其側。
非烟亦非雲，蟠結斬如刻。
上有倒掛仙，疑是帝所謫。
棋臺別東西，棋子散黑白。
又見方尺地，三人可容膝。
下如空谷聲，必是仙隠室。
道士雖携持，余亦倦登陟。
歸息翠蛟亭，寒玉走鳴瀑。
心目盡開豁，塵累渙然釋。
坡仙紀舊遊，壁間著遺墨。
吾得繼清賞，奚必問姑射。
試觀殊勝地，何年是開闢。
雖慕子長遊，未學子真逸。
可惜繫微官，匆匆整還役。
小子不學詩，數章□紀實。
喜樂功成招范至能入詩社
作者：馬先覺
朝代：宋

燕國將軍善主盟，新封詩將一軍驚。
范家老子登壇後，鼓出胸中十萬兵。
幽居客至
作者：馬先覺
朝代：宋

吾愛吾廬似野人，軒窗花草逐時新。
尋常俗客經過少，咫尺詩仙往復頻。
小摘園蔬微带雨，淺篘甕蟻曲留春。
莫嫌供給全羞澀，禮薄情濃却是真。
慧聚僧神濟善醫能知人死生於數歲或數月之前或有奇疾則以意用藥無不差者既享高壽臨終甚了了因作二詩哭之僧諱清照神濟乃其師號云·其一
作者：馬先覺
朝代：宋

端的西來了世緣，有身寧肯自謀安。
殷勤療病肱三折，去住無心指一彈。
貝葉翻餘清磬在，梵音飄斷暮鐘殘。
祇今雙樹婆娑影，空鏁靈山片月寒。
慧聚僧神濟善醫能知人死生於數歲或數月之前或有奇疾則以意用藥無不差者既享高壽臨終甚了了因作二詩哭之僧諱清照神濟乃其師號云·其二
作者：馬先覺
朝代：宋

料理歸期不作難，等閒坐蛻白雲軒。
去來自熟三生路，談笑聊書四偈言。
舍利雖藏多寶塔，化身應返給孤園。
陰功若證菩提果，更與衆生洗病根。
樂菴李先生居南牀論張同知不行挂冠而歸賦二詩爲壽·其一
作者：馬先覺
朝代：宋

高人擺塵鞿，厲俗非小補。
朝來漉酒巾，談笑易珪組。
百年全始終，一節照今古。
回首聲利場，車輪正旁午。
樂菴李先生居南牀論張同知不行挂冠而歸賦二詩爲壽·其二
作者：馬先覺
朝代：宋

聞健即收身，歸耕躬饁餉。
詩中句堂堂，牀頭春盎盎。
寒花晚更香，霜節老益壯。
相對無俗情，端的羲皇上。
索笑圖詩
作者：馬先覺
朝代：宋

封侯無骨登淩煙，食肉無相當萬錢。
君看簷下偃蹇者，如何頭上著貂蟬。
雅宜置之一丘壑，了此三生梅竹緣。
雲巖霜落月照水，有美玉樹臨風前。
影窺疏欞香破夢，隠几維摩起幽禪。
杖藜徐步遶千匝，一笑與花俱欲仙。
呼童秉燭進詩具，折香來薦冰壺泉。
少陵此興隔千歲，顧我素好亦同然。
但覺搜腸乏妙語，也擬著句開雲牋。
牀頭盎盎春有味，案上泠泠風入弦。
人生適意政須爾，何用底死浮名牽。
是圖落筆有妙解，先事立意非徒傳。
草堂之貲吾辦久，不學杜老長乞憐。
甫里下田儻逢年，便判百斛買江天。
送崑山丞謝子潚解官還朝
作者：馬先覺
朝代：宋

結交無慮三十年，道同志合難其全。
傾蓋相歡豈無有，當面論心背不然。
晚知趨向動違俗，閉門避客魚淵潛。
屬聞貳令非常好，才德遠過崔藍田。
有懷欲吐難忍脚，試剝雲霧看青天。
穆如清風濯煩慍，皎若明月墮我前。
論文未易探涯涘，講政壹以民爲先。
老夫論說衆所廢，公獨採拾無棄捐。
承顔請益恨不數，契合乃過金石堅。
我方怙焉以爲命，忍聞歌吹張離筵。
西郊日煖玉生煙，羨公此行若登仙。
何當化龍逐雲氣，四方上下相周旋。
含情握手不忍別，敢效昔人裨一言。
聖王當宁方急賢，願公袖疏朝甘泉。
爲言民瘼殊未痊，徑須下詔寬緡錢。
汝南灣
作者：馬光祖
朝代：宋

當時只號汝南灣，後有三人住此間。
自謂逸民須隠約，並稱賢士想高閑。
祗緣水味都殊異，且欲鄰居數往還。
好事有時相就飲，不妨鐺脚對青山。
減字木蘭花
作者：馬光祖
朝代：宋

多情多愛。還了平生花柳債。好個檀郎。室女為妻也不妨。傑才高作。聊贈青蚨三百索。燭影搖紅。記取媒人是馬公。
贈李端履·其一
作者：馬光祖
朝代：宋

太守憂民只寸心，按行安得百其身。
煩君爲我家家問，要使重崖處處春。
贈李端履·其三
作者：馬光祖
朝代：宋

辦得錢來直是難，錢錢要使及煢鰥。
莫教散入他人手，減百抽分或細奸。
贈李端履·其二
作者：馬光祖
朝代：宋

倚門稚子竈頭妻，有米無錢相對啼。
爲把青蚨濟艱苦，莫教窮谷有饑黎。
贈李端履·其五
作者：馬光祖
朝代：宋

從來難察是奸欺，莫索心頭只自知。
惟有老夫呼得應，他年禍福更關誰。
贈李端履·其四
作者：馬光祖
朝代：宋

闤闠通衢散不難，最艱難處是深山。
涉溪渡嶺須周遍，莫憚芒鞋一往還。
青溪
作者：馬光祖
朝代：宋

人道青溪有九曲，如今一曲僅能存。
江家宅畔成花圃，東府門前作菜園。
登閣自堪觀疊嶂，汎舟猶可醉芳樽。
料應當日皆無恙，苕霅瀟湘不足言。
哭祥興帝二首·其一
作者：馬南寶
朝代：宋

翔龍宮殿已蓬飄，此日傷心萬國朝。
目擊崖門天地改，寸心難與海潮消。
哭祥興帝二首·其二
作者：馬南寶
朝代：宋

黄屋匡扶事已非，遺黎空自淚沾衣。
衆星耿耿滄溟底，恨不同歸一少微。
游元興寺
作者：馬南寶
朝代：宋

坐閲人間幾劫灰，試從清淺問蓬萊。
此山此水自古有，是佛是仙何處來。
寄懷英公大師清交
作者：馬去非
朝代：宋

雲隠秋鴻水隠魚，相思難得惠休書。
遥聞養性棲蓮岳，不肯携筇入帝都。
金殿聖緣應未斷，玉堂知己漸凋疏。
何人曾得陪高論，頭戴神羊馬大夫。
題武夷
作者：馬合麻
朝代：宋

石鼓溪邊渡，門前一葉舟。
雨滋千壑翠，風動萬巖秋。
仙去雲常在，山空水自流。
九天煩紫詔，借我此中遊。
過九疑
作者：馬大同
朝代：宋

帝德于今祀萬年，如何遺像託疏椽。
憑誰爲假丹青手，付與梅仙十萬錢。
過九疑·其一
作者：馬大同
朝代：宋

平生夢想九疑高，原隰驅馳敢憚勞。
肅肅衣冠朝帝所，此行端不爲遊遨。
過九疑·其三
作者：馬大同
朝代：宋

宇宙纔分便有山，茲山戢戢序成班。
重華遠矣遺風在，好似相從揖遜還。
過九疑·其二
作者：馬大同
朝代：宋

行盡平岡十里間，好山迎我翠相環。
九疑更在雲深處，祇恐天高不可攀。
過九疑·其五
作者：馬大同
朝代：宋

二妃千古恨難刊，不謂南巡遂不還。
空使湘江江上竹，至今猶染淚痕斑。
過九疑·其六
作者：馬大同
朝代：宋

何侯拔宅登仙去，虞帝因山作廟基。
人物由來相代謝，不知陵谷幾遷移。
過九疑·其四
作者：馬大同
朝代：宋

人與韶音渺莫聞，山如羽衛自森森。
不封不樹知何處，漫說零陵古到今。
題龍潭石巖
作者：馬大同
朝代：宋

攬轡觀風只課程，風雲要挹楚鄉清。
晨旌幾礙觀山目，夜柝翻驚夢月情。
觀者寧知部使者，平生元是老書生。
滄浪何處無人識，欲往從之一濯纓。
城頭月
作者：馬天驥
朝代：宋

城頭月色明如晝。總是青霞有。酒醉茶醒，飢餐困睡，不把雙眉皺。坎離龍虎勤交媾。煉得丹將就。借問羅浮鶴侶，還似先生否。
二郎神
作者：馬子嚴
朝代：宋

日高睡起，又恰見、柳梢飛絮。倩說與、年年相挽，卻又因他相誤。南北東西何時定，看碧沼、青萍無數。念蜀郡風流，金陵年少，哪尋張緒。應許。雪花比並，撲簾堆戶。更羽綴遊絲，氈鋪小徑，腸斷鵓鳩喚雨。舞態顛狂，腰肢輕怯，散了幾回重聚。空暗想，昔日長亭別酒，杜鵑催去。
仙霞嶺
作者：馬子嚴
朝代：宋

鎮日崎嶇度遠山，遠山深處解征鞍。
翠環水石四圍匝，凍積冰霜一夜寒。
月影自催人起早，泉聲不許客眠安。
明朝直向烟霞去，身在亨衢天地寬。
十拍子·破陣子
作者：馬子嚴
朝代：宋

點綴莫窺天巧，名稱卻道人為。香醞蜜脾分幾點，色映烏雲倚一枝。遙看步賞遲。映水不嫌疏影，嬌春也自同時。紅樹落殘風自暖，塞管聲長曉更催。此時知不知。
句·其一
作者：馬子嚴
朝代：宋

章村蓬蓽兩三家，籬落縱橫被野花。
句·其二
作者：馬子嚴
朝代：宋

亂點瓊葩豔豔明。
天仙子
作者：馬子嚴
朝代：宋

白玉為臺金作盞。香是江梅名閬苑。年時把酒對君歌，歌不斷。杯無算。花月當樓人意滿。翹戴一枝蟬影亂。樂事且隨人意換。西樓回首月明中，花已綻。人何遠。可惜國香天不管。
感皇恩
作者：馬子嚴
朝代：宋

深約海棠開，一庭兒女。共插滿頭笑相語。入春準備了，到今朝團聚。近來都不怕，風和雨。一個一杯，君山綠醑。何必貪多似彭祖。但須看遍，子生孫孫生子。便年年拼一醉，花前舞。
朝中措
作者：馬子嚴
朝代：宋

龍蓀晚穎破苔紋。英氣欲凌雲。深處未須留客，春風自掩柴門。蒲團宴坐，輕敲茶臼，細撲爐燻。彈到琴心二疊，鷓鴣啼傍黃昏。
歸朝歡
作者：馬子嚴
朝代：宋

聽得提壺沽美酒。人道杏花深處有。杏花狼藉鳥啼風，十分春色今無九。麝煤銷永晝。青煙飛上庭前柳。畫堂深，不寒不暖，正是好時候。團團寶月憑纖手。暫借歌喉招舞袖。真珠滴破小槽紅，香肌縮盡纖羅瘦。投分須白首。黃金散與親和舊。且銜杯，壯心未落，風月長相守。
水調歌頭
作者：馬子嚴
朝代：宋

萬仞鵝湖頂，千歲矯蒼龍。樓臺一簇，仙家遙寄五雲中。天上朝元佳節，人世生賢華旦，瑞氣鬱蔥蔥。六轡耀閩海，列郡喜趨風。記昔年，當此際，早梅紅。插花飲酒，狂歌醉舞壽昌宮。零落青袍如舊，斂板繡衣庭下，欣見黑頭公。王室要師保，叔父忽居東。
浣溪沙慢
作者：馬子嚴
朝代：宋

璧月上極浦。帆落人撾鼓。石城倒影，深夜魚龍舞。佳氣鬱鬱，紫闋騰雲雨。回首分今古。千載是和非，夕陽中、雙燕語。向人訴。記玉井轆轤，胭脂漲膩，幾許蛾眉妒。感嘆息、花好隨風去。流景如羽。且共樂昇平，不須後庭玉樹。
浪淘沙
作者：馬子嚴
朝代：宋

嬌額尚塗黃。不久時妝。十分輕脆奈風霜。幾度細腰尋得蜜，錯認蜂房。東閣久淒涼。江路悠長。休將顏色較芬芳。無奈花間真若偽，賴有幽香。
海棠春
作者：馬子嚴
朝代：宋

柳腰暗怯花風弱。紅映鞦韆院落。歸逐燕兒飛，斜撼真珠箔。滿林翠葉胭脂萼。不忍頻頻覷著。護取一庭春，莫彈花間鵲。
滿庭芳
作者：馬子嚴
朝代：宋

共慶春時，滿庭芳思，一枝心蕊非常。少年遊冶，何但折垂楊。曾向瑤臺月下，逢解佩、玉女翻香。風光好，真珠簾卷，都勝早梅芳。人間，無比並，玉蝴蝶樹，爭敢相方，既□春歸後，此意難忘。夜夢揚州萬玉，飛魂共、紫燕歸梁。須行樂，馬家花圃，不肯醉紅妝。
滿江紅
作者：馬子嚴
朝代：宋

瑞靄秋空，銀河裡、非煙非霧。應想是、嶽鍾神秀，再生尹傅。昨夜五雲隨夢入，今朝永珍朝元去。正六星、炳炳耀文昌，循初度。五馬貴，多文富。人品異，心朝古。似冰清瑤水，玉森元圃。天子方將循異政，靈孫又合為霖雨。問汾陽、幾考在中書，從今數。
烏林行
作者：馬子嚴
朝代：宋

荆州兒曹不足恃，何物老瞞欺一世。
兵書浪語十三篇，不料烏林出奇計。
隆準雲孫驅伏龍，紫髯强援要江東。
戈船植羽蔽寒日，雪浪崩崖驚晚風。
行閒一卒如兒戲，持火絕江人不意。
灰銷漢賊終老心，功入喬家少年壻。
君不見華容道旁春草生，魂銷不聽車馬聲。
哀猿夜啼霜月冷，空餘野燐沙邊明。
玉樓春
作者：馬子嚴
朝代：宋

南枝又覺芳心動。慰我相思情味重。隴頭何處寄將書，香發有時疑是夢。誰家橫笛成三弄。吹到幽香和夢送。覺來知不是梅花，落寞歲寒誰與共。
章巖
作者：馬子嚴
朝代：宋

拳石中虛屋數椽，洞門東闢半規圓。
木高長蔽三竿日，人到同觀一片天。
行路不堪秋後暑，禪牀聊借午時眠。
山僧爲我敲茶臼，相對爐香起暮烟。
臨江仙
作者：馬子嚴
朝代：宋

人意舒閒春事到，徐徐弄日微雲。翠鬟飛繞蛾群。煙橫沽酒市，風轉落梅村。歲事一新人半舊，相逢際晚醺醺。花間亭館柳間門。除風雨外，排日醉紅裙。
賀新郎
作者：馬子嚴
朝代：宋

客裡傷春淺。問今年梅蕊，因甚化工不管。陌上芳塵行處滿。可計天涯近遠。見說道、迷樓左畔。一似江南先得暖。向何郎、庭下都尋遍。辜負了，看花眼。古來好物難為伴。只瓊花一種，傳來仙苑。獨許揚州作珍產。便勝了、千千萬萬。又卻待、東風吹綻。自昔聞名今見面。數歸期、屈指家山晚。歸去說，也稀罕。
賀聖朝
作者：馬子嚴
朝代：宋

遊人拾翠不知遠。被子規呼轉。紅樓倒影背斜陽，墜幾聲弦管。荼䕷香透，海棠紅淺。恰平分春半。花前一笑不須慳，待花飛休怨。
阮郎歸
作者：馬子嚴
朝代：宋

清明寒食不多時。香紅漸漸稀。番騰妝束鬧蘇堤。留春春怎知。花褪雨，絮沾泥。凌波寸不移。三三兩兩叫船兒。人歸春也歸。
雲巖
作者：馬子嚴
朝代：宋

林深路轉山，巖虛雲觸石。
是中立數椽，僅足安一室。
斷罅開碧落，當晝懸白日。
虬蘗掛乳竇，飛鼠傅石脊。
山中古老人，對我誦記憶。
昔爲鬼仙家，乃藉巨人力。
劃地剖疆界，印泥遺指跡。
至今百年餘，住世三度易。
吾非梅子真，身是江南客。
詹子武夷俊，邂逅願已適。
扶携一登覽，相與有儔匹。
林逋葉靜能，俱來一同席。
二子善鼓琴，無弦徒挂壁。
日暮雲已歸，今夕竟何夕。
徘徊卧白雲，華胥何處覓。
青門引·青門飲
作者：馬子嚴
朝代：宋

手種團團玉。香趁日晴初熟。金刀錯落曉霜寒，十分風味，獨向暑天足。唐君去後雲空谷。異事傳流俗。刀圭倘是神仙藥，地皮卷盡猶飛肉。
魚遊春水
作者：馬子嚴
朝代：宋

池塘生春草。數盡歸鴻人未到。天涯目斷，青鳥尚賒音耗。曉月頻窺白玉堂，暮雨還溼青門道。巢燕引雛，乳鶯空老。庭際香紅倦掃。乾鵲休來枝上嗓。前回準擬同他，翻成病了。欲題紅葉憑誰寄，獨抱孤桐無心挑。眉間翠攢，鬢邊霜早。
鷓鴣天
作者：馬子嚴
朝代：宋

睡鴨俳徊煙縷長。日高春困不成妝。步敧草色金蓮潤，拈斷花鬚玉筍香。輕洛浦，笑巫陽。錦紋親織寄檀郎。兒家閉戶藏春色，戲蝶遊蜂不敢狂。
黄花渡
作者：馬子嚴
朝代：宋

黄竹歌成雪未休，黄花渡口上橫舟。
百錢買酒可能醉，千里懷人不奈愁。
歲事只餘旬五日，家山猶隔兩三州。
飛雲在目還知否，肯爲彫胡一餉留。
句
作者：馬存
朝代：宋

可憐一覺登天夢，不夢商巖夢鄧郎。
寄范安道
作者：馬存
朝代：宋

西山石腳盤如城，芙蓉峰插龍泉精。
有客高臥青雲層，孤吟自作太古聲。
古聲無味淡如水，今人有耳甜如餳。
君不見登高山，泛流水，子期已沒不復生。
幾世幾年無此耳。
恨君不到蒼巖陰，不見此客搖頭吟。
千崖萬壑羣動息，相知唯有清泉音。
春風捲野濃如波，着人如醉將奈何。
幾時見我銅鞮陌，爲唱襄陽拍手歌。
村老
作者：馬存
朝代：宋

肉死皮乾垂鬢絲，尋暄扶杖向東籬。
文王沒後無人問，直至而今大半饑。
浩浩歌
作者：馬存
朝代：宋

浩浩歌，天地萬物如吾何。
用之解带食太倉，不用拂枕歸山阿。
君不見渭川漁父一竿竹，莘野耕叟數畝禾。
喜來起作商家霖，怒後便把周王戈。
又不見子陵橫足加帝腹，帝不敢動豈敢訶。
皇天爲忙逼，星辰相繫摩。
可憐相府癡，邀請先經過。
浩浩歌，天地萬物如吾何。
屈原枉死汩羅水，夷齊空臥西山坡。
丈夫犖犖不可羈，有身何用自滅磨。
吾觀聖賢心，自樂豈有他。
蒼生如命窮，吾道成蹉跎。
直須爲吊天下人，何必嫌恨傷邱阿。
浩浩歌，天地萬物如吾何。
玉堂金馬在何處，雲山石室高嵯峨。
低頭欲耕地雖少，仰面長笑天何多。
請君醉我一斗酒，紅光一面春風和。
燕思亭
作者：馬存
朝代：宋

李白騎鯨飛上天，江南風月閑多年。
縱有高亭與美酒，何人一斗詩百篇。
主人定是金龜老，未到亭中名已好。
紫蟹肥時晚稻香，黄雞啄處秋風早。
我憶金鑾殿上人，醉著宮錦烏角巾。
巨靈摩山洪河竭，長鯨吸海萬壑貧。
如傾元氣入胸腹，須臾百媚生陽春。
讀書不必破萬卷，筆下自有鬼與神。
我曹本是狂吟客，寄語溪山莫相憶。
他年須使襄陽兒，再唱銅鞮滿街陌。
邀月亭
作者：馬存
朝代：宋

亭上十分綠醑酒，盤中一筯黄金雞。
滄溟東角邀姮娥，水輪碾上青琉璃。
天風灑掃浮雲沒，千巖萬壑瓊瑤窟。
桂花飛影入盞來，傾下胸中照清骨。
玉兔擣藥與誰餐，且與豪客留朱顔。
朱顔如可留，恩重如丘山。
爲君殺卻蝦蟆精，腰間老劍光芒寒。
舉酒勸明月，聽我歌聲發。
照見古人多少愁，更與今人照離別。
我曹自是高陽徒，肯學羣兒嘆圓缺。
長淮謠爲徐先生詠
作者：馬存
朝代：宋

長淮之水青如苔，行人但覺心眼開。
湘江豈無水，魚腹忠魂埋，但見愁雲結雨猿聲哀。
浙江豈無水，鴟革漂胥骸，但見潮頭怒氣如山來。
孤臣詞客到江上，何以寬心懷。
長淮之水遶楚流，先生家住淮上頭。
黄金萬斛浴明月，碧玉一片含清秋。
酒花入面歌一曲，淮上百物無閑愁。
題梅仙觀
作者：馬存
朝代：宋

漢綱解宏紐，國命移權臣。
太阿有神鋒，顛倒柄在人。
公卿雖滿前，有語各自吞。
張禹爲帝師，此是禍亂根。
天子辟左右，決機在一言。
不爲社稷計，祇乞兒女恩。
上方斬馬劍，當時負朱雲。
谷永對直言，天庭策災氛。
陰謀助元惡，歸咎昭陽嬪。
豺狼自此縱，白晝當路蹲。
先生當是時，上書叩帝閽。
耿耿禍福語，皎皎星與辰。
天門鎖九重，一門萬夫屯。
小臣江湖心，何由達至尊。
賊莽果盜國，忠烈遭烹焚。
先生變名姓，爲卒吳市門。
浮雲去無蹤，世人以爲仙。
蓬山在何處，此事且勿論。
但愛清風高，凜凜久益新。
我來拜遺像，舊宅荒基存。
元豐發新詔，玉牒對壽春。
老松益勁色，歲飽霜雪痕。
直上絕頂壇，天風吹衣巾。
細讀壁間書，頗喜羅隱文。
恨嘆有鯁語，使我氣益振。
回視飽食徒，茫茫如埃塵。
題釣臺
作者：馬存
朝代：宋

子陵臺下山層層，奇峰壯氣橫雲生。
處士溪邊水泚泚，碧波明月涵天清。
老松偃蹇傲世態，綠竹蕭灑吟風聲。
潮頭百仞出海門，飄吳擊越如毛輕。
飛來灘下不敢過，變作平浪歸滄溟。
至錢塘浄慈寺寫古松於壁因題
作者：馬宋英
朝代：宋

磨盡一錠兩錠墨，掃出千年萬年樹。
月明烏鵲誤飛來，踏枝不著空歸去。
村居
作者：馬定遠
朝代：宋

溪頭梅是去年花，閒月初長竹逕斜。
向晚孤烟三十里，不知樵唱落誰家。
楊休烈村居
作者：馬定遠
朝代：宋

籬落牽牛放晚花，西風吹葉滿人家。
閉門久雨青苔滑，時見鴛鴦下白沙。
秋日書事
作者：馬定遠
朝代：宋

井邊薏苡吐秋珠，舍下瓜區雜芋區。
世道未夷聊小隠，不須辛苦著潜夫。
郢州城西
作者：馬定遠
朝代：宋

秋江白水浪花粗，墟落人歸鳥自呼。
新月高城三百雉，角聲吹徹小單于。
游金庭觀
作者：馬并
朝代：宋

右軍學業隠林丘，世隔年餘景尚幽。
苔鎖一泓殘墨沼，雲遮三級舊書樓。
欣逢羽客開金闕，快睹仙童侍玉旒。
自怪今朝脫凡骨，飛身得向洞天遊。
七夕雨中飲客
作者：馬廷鸞
朝代：宋

羈懷病思不禁秋，又報西風大火流。
梧葉未凋高樹翠，薇花不厭小山幽。
燕鴻來往書生老，禾黍高低故國愁。
志士悲秋寧復爾，樓頭罇酒漫銷憂。
七月八夜宿東平精舍
作者：馬廷鸞
朝代：宋

昨夜雙星會鵲橋，好風佳月度今宵。
天孫曉發銀河落，帝昊秋成寶穡饒。
玉露尚添荷縕藉，金風不惜柳飄飄。
爐香直爲攀髯苦，望斷高空正泬寥。
三月初五日先秘閣忌
作者：馬廷鸞
朝代：宋

鳥啼花落暮春天，一遇斯晨一泫然。
舊業豈無書可讀，遺言猶有石堪傳。
孝思不礙飛遐想，忠憤何由竭報緣。
廟社已同纓紱盡，尊堯千古憶陳編。
三月初四夜宿僧廬
作者：馬廷鸞
朝代：宋

風雨蕭蕭夜未央，呼童襥被宿僧房。
無腸可斷啼鵑苦，有喙皆鳴吠蛤忙。
七歲遺孤今老大，百年遠忌足悲傷。
司晨喚起窗全曙，歸命清都炷瓣香。
久雨潦漲未已
作者：馬廷鸞
朝代：宋

一雨遂踰月，連朝仍徹宵。
雷公自收麥，田父不耘苗。
時見危垣墮，仍聞比屋漂。
愧無援溺手，窮巷有持橈。
久雨遣餉王新班
作者：馬廷鸞
朝代：宋

舍南舍北水漫漫，乍霽仍陰暖復寒。
石補色天原有漏，泥污后土不曾乾。
龍蛇起陸生光怪，鸞鳳翀霄怯羽翰。
聊復盤餐餉桑戶，可能藜杖過蘇端。
九月十九夜紀夢
作者：馬廷鸞
朝代：宋

堪嗟劫運永嘉末，忽夢清風乾道初。
二十年間閒處士，可能身世得同渠。
二兒就試
作者：馬廷鸞
朝代：宋

老病吾今業已衰，已還魏笏尚支頤。
祝兒指日傳金榜，懷我當年別玉墀。
殿陛詳延方籲俊，江湖空曠劇憂時。
此行蹇諤論邦國，莫爲區區杏苑詩。
五月二十夜記夢
作者：馬廷鸞
朝代：宋

生來不作浮名計，老去翻驚幽夢奇。
宮黍不知哀九廟，廷麻猶聽拜三師。
睡昏擬草榻前疏，寤辟疑催牖下期。
更把在前榮路看，癡翁說夢儘添癡。
京邸漫題
作者：馬廷鸞
朝代：宋

不遑將母兄嗟弟，無以爲家爾與余。
獨坐小樓風雨急，江南歲晚鴈何如。
仰和皇太子殿下明禋慶成詩韻·其一
作者：馬廷鸞
朝代：宋

聖主精禋格，明廷對月深。
元良贊宸極，盛德享天心。
仰和皇太子殿下明禋慶成詩韻·其三
作者：馬廷鸞
朝代：宋

鳴鑾回紫禁，步玉捧宸旒。
肆眚遵虞典，歡傳十二州。
仰和皇太子殿下明禋慶成詩韻·其二
作者：馬廷鸞
朝代：宋

夕宿猶疎雨，昕朝覩大明。
重光符景貺，熈事慶昇平。
余氏心暉堂
作者：馬廷鸞
朝代：宋

客從銀山來，遺我驪龍珠。
高文偉大冊，至寶耀室隅。
一讀心爲眩，再讀目爲盱。
夫記者爲誰，潁封人之徒。
人生天地間，母懷靡知愚。
至恩嗟莫報，大節尤可吁。
柏舟諒人只，蓼莪生子劬。
所以茅季偉，鷄半饌設腴。
所以王休證，魚雙甘旨需。
此理有俱有，此心無息無。
兒寒衣蘆花，母在足欣娛。
兒罪履中野，母憐自噫嗚。
高高心暉堂，申旦所依於。
儼然其若存，何可離須臾。
我吟方區區，我步方于于。
起看物所性，因悟理不誣。
懷哉反哺者，城頭尾畢逋。
八月十四日記夢
作者：馬廷鸞
朝代：宋

斷鼇立極有前聞，鬰鬰昌陵顛蘗春。
起自郇瑕形自著，曉然入夢匪紛紜。
冬至
作者：馬廷鸞
朝代：宋

山寒律琯又飛灰，萬壑松風冬起雷。
風景不殊雲黯淡，雪霜初霽日徘徊。
無人獻襪拋塵屨，有客傳觴醱凍醅。
天地不教陽德盡，韋編曾叩伏羲來。
創木行
作者：馬廷鸞
朝代：宋

矯首昂霄上，刳心泣露餘。
高門封植舊，暴客斧斤初。
斲作有瑕玉，創爲無用樗。
終當宿威鳳，勿爲汝欷歔。
北平家傳成·其一
作者：馬廷鸞
朝代：宋

三百年間事屢危，降之人傑豈中衰。
巍巍祖烈將千歲，赫赫元功彼一時。
起義堂碑雲漢麗，凌煙閣像日星垂。
藏山自纂前朝史，付與雲礽百代知。
北平家傳成·其三
作者：馬廷鸞
朝代：宋

彼美人兮無古今，挑燈勘史夜沉沉。
昌唐無復浯溪頌，哀郢常多楚澤吟。
麟獲自傷王迹息，鵑啼誰念帝魂深。
祇今莫唱貞元曲，但憶曾聞正始音。
北平家傳成·其二
作者：馬廷鸞
朝代：宋

選將初年起范陽，和戎晚節誤平凉。
大功宜受春秋責，盛毀何能日月傷。
文士談兵多謬誤，蘭臺作史漫裁量。
折衷自有成書在，公論從知千歲長。
十一月十二夜夢南冠舊友感泣有賦
作者：馬廷鸞
朝代：宋

麥秀漸漸禾黍新，清宵夢斷泣遺民。
只憐肝腦輸宗社，不負當年第一人。
十月二十六日有感
作者：馬廷鸞
朝代：宋

賓空後甲再經壬，香斷金爐已七春。
四十一年民父母，誰知今日帝乘雲。
十月二十六日甲子
作者：馬廷鸞
朝代：宋

乘雲傷往歲，甲子又今晨。
莫唱貞元曲，誰爲寶慶人。
早霜明带月，寒菊艷爭春。
敢睨昭陵柏，僞呵有鬼神。
十月二十日·其一
作者：馬廷鸞
朝代：宋

太乙宮前戎馬鄉，思成門外野蒿場。
山中一瓣心香在，獨遣孤臣病著床。
十月二十日·其二
作者：馬廷鸞
朝代：宋

强提簪笏睇觚稜，再拜焚蕤淚雨零。
千古陳橋仁聖事，不堪重勘舊編青。
十月二十日客有言儒學事感而有賦
作者：馬廷鸞
朝代：宋

大中之後建隆前，魚爛瓜分且百年。
地闢天開崇帝學，河輝斗燦動星躔。
千齡必反人弘道，一念潛通聖即天。
歎息斯文今有幸，昭昭奎運豈徒然。
十月二十日感舊
作者：馬廷鸞
朝代：宋

九衢燈火閙嘈嘈，斗柄低昂列宿高。
漏箭聲沉金鎖徹，紗籠影避貴官豪。
烏號望帝窮霄壤，魚爛遺民沸海濤。
三百五年風雪夕，孤臣白首卧林臯。
十月二十日有感
作者：馬廷鸞
朝代：宋

精一危微尚贅辭，只須三語好爲之。
風清月白此良夜，雪暗雲昏彼一時。
玉斧照廊開嗣聖，金縢納冊付宮姬。
思成門外荒荆棘，惆悵何人失令規。
十月八日有感
作者：馬廷鸞
朝代：宋

日來天馬憤揮戈，直爲當年斧畫河。
萬炬蓮燈照鯨海，一杯麥飯渡滹沱。
思陵錄上哀榮極，德壽宮前耆舊多。
忍把原碑參葉記，江頭石刻懶摩挲。
十月望日泛舟鵝塘感坡翁後赤壁賦有作
作者：馬廷鸞
朝代：宋

浮浮短艇水風微，一枕清溪遶曲崎。
篷底鎔金斜日碎，天邊散綺暮霞飛。
霜凝水落黄泥坂，月小山高赤壁磯。
等是初冬一風景，感今懷昔自歔欷。
又題德壽宮古松
作者：馬廷鸞
朝代：宋

千歲堂堂十八公，雨膏露沐貯清風。
龍吟高嘯長身客，蠹化低摧禿鬢翁。
誰謂蚍蜉能撼樹，不堪蟊賊欲蟠空。
御香灑酒荒荆棘，腸斷孤臣泣壽宮。
和南塘叔賞芙蓉韻
作者：馬廷鸞
朝代：宋

自携敗冊小窗開，三十頭顱四十來。
閒日詩書真足味，薰天富貴只飛灰。
憐渠每吸醋三斗，輸我清餘水一盃。
何似山翁醉花下，安排籩豆洗樽罍。
和潔堂見壽十章·其一
作者：馬廷鸞
朝代：宋

老色上尺宅，靈氣虧三田。
懷我長房翁，授汝雞犬仙。
和潔堂見壽十章·其一〇
作者：馬廷鸞
朝代：宋

祝公千齡壽，小我五月生。
如何山林槁，得並江漢英。
和潔堂見壽十章·其七
作者：馬廷鸞
朝代：宋

喪亂屬何辜，訏訏者誰子。
生來乏遠猷，死去憂良史。
和潔堂見壽十章·其三
作者：馬廷鸞
朝代：宋

我生嘉定間，寶運稽炎隆。
當時貢珍祥，今日泣麟窮。
和潔堂見壽十章·其九
作者：馬廷鸞
朝代：宋

山哀兮浦思，月諸兮日居。
伊誰百歲期，遲汝十年書。
和潔堂見壽十章·其二
作者：馬廷鸞
朝代：宋

早知無廊廟，胡不素丘園。
揮手謝世氛，保此中夜存。
和潔堂見壽十章·其五
作者：馬廷鸞
朝代：宋

大冬嚴寒至，病骨裹粗纊。
羸然祝雞翁，不識山中相。
和潔堂見壽十章·其八
作者：馬廷鸞
朝代：宋

道義挹親仁，詩書仰鄰富。
翠蓬羞排門，驪珠驚滿袖。
和潔堂見壽十章·其六
作者：馬廷鸞
朝代：宋

琅琅金薤篇，慰此暮年癯。
誦我徵咎賦，誇君摘句圖。
和潔堂見壽十章·其四
作者：馬廷鸞
朝代：宋

風雨傾燕巢，波濤漲鯨海。
茅簷得此生，其誰爲爾宰。
和許伯脩韻
作者：馬廷鸞
朝代：宋

秋風孤憤只心知，接得詩筒爲色怡。
句眼獨參成佛後，吟肩聳徹欲仙時。
俗衰競覓胡奴飽，節在何妨臣朔饑。
此話只今誰舉似，趨時言語正如巵。
和許膝嘯韻·其一
作者：馬廷鸞
朝代：宋

塵滿萊衣淚點斑，春風桃李見應難。
奎文忽到茅簷下，忍作當年義檄看。
和許膝嘯韻·其二
作者：馬廷鸞
朝代：宋

前年儤直玉堂廬，下直歸遲母倚閭。
早識千鍾誤三釜，斑衣換得錦衣無。
四友相陪亭
作者：馬廷鸞
朝代：宋

誰伴幽人飽歲寒，霜葩雪榦翠琅玕。
眼前交道如渠少，好作長年耐久看。
外孫朱饒歸吳興
作者：馬廷鸞
朝代：宋

出門一別行千里，閉戶歸休讀五車。
天路塵冥車服驥，世科墨濕字翻鴉。
繡綳尚憶春暉報，雲舍無令暮靄遮。
晚歲飾巾吾待盡，高空摩翮汝橫斜。
夜病
作者：馬廷鸞
朝代：宋

幻身危抱十年病，青眼俄成一旦昏。
夜席何常卧尊者，晨炊不擬飯王孫。
蝸涎有幾春潮湧，鷄唱無憑曉日暾。
惟有阿樞癡不去，幾回驚起問家尊。
失調名
作者：馬廷鸞
朝代：宋

東晉纖兒撞壞，桑令人間受禍。
奉謝龍山使君
作者：馬廷鸞
朝代：宋

四美持來野老家，燈前兒女自讙譁。
匙抄天上神仙飯，瓶插人間富貴花。
剡雪尚堪書繭紙，吳霜聊欲寄烏紗。
今朝新雨無人跡，莫向門前幾箇誇。
宿屺瞻夜賦·其一
作者：馬廷鸞
朝代：宋

咿軋籃輿度曉岑，撫今懷昔淚淋淫。
蓼莪老去仍追誦，常棣新來又廢吟。
有恨臺瓜隨蔓盡，無情澗藻與波沉。
僧窗月苦夜無寐，莫詠兒寒動母心。
宿屺瞻夜賦·其二
作者：馬廷鸞
朝代：宋

六十年前我已孤，嬰兒抱母泣呱呱。
昊天罔極幽明隔，良月就盈今昔殊。
雲塞斷行悲獨鴈，風林反哺感羣烏。
澄江只似洹河水，一碧寒泓照白鬚。
宿齋和同僚韻
作者：馬廷鸞
朝代：宋

羣玉峯頭一望賒，枕書舊監憶乘槎。
自從芸蠹三分席，何啻槐龍五見花。
大典奏篇文綜覈，清吟落筆字橫斜。
絕憐名輩諸公□，鞙璲如何趁佩霞。
寄題程氏菊莊·其一
作者：馬廷鸞
朝代：宋

白賁黄中自不羣，冷霜凉露伴靈均。
集芳尚恨椒蘭變，何况夭桃俗李春。
寄題程氏菊莊·其三
作者：馬廷鸞
朝代：宋

一丘一壑圖書府，三沐三薰煙雨中。
只把空腸受寒綠，誰教腥腐涴清風。
寄題程氏菊莊·其二
作者：馬廷鸞
朝代：宋

一觴浥露餐英美，八表同昏履運艱。
芳節不隨籬下老，悠悠嘉氣眼中山。
寄題程氏菊莊·其五
作者：馬廷鸞
朝代：宋

甕裏醯雞千歲滅，天邊蒼狗萬重雲。
長生閲世憑何術，欲制頹齡藉此君。
寄題程氏菊莊·其四
作者：馬廷鸞
朝代：宋

最愛誠齋語絕佳，莫將清苦入妍華。
淡香秋晚誰能道，猶是安陽晝錦家。
山中對紫薇花書感
作者：馬廷鸞
朝代：宋

輕盈插向膽瓶中，看到山林禁籞同。
閣下天葩秋月黯，樓頭奎畫曉雲空。
高攀玉樹扶斑白，靜掃蒼苔拾墮紅。
三十年前天上夢，老來無淚灑西風。
山中梅花·其一
作者：馬廷鸞
朝代：宋

欲爲山嚴作好歌，舊時挾冊向山阿。
我無縫霧裁雲句，奈此層梯蘇磴何。
山中梅花·其二
作者：馬廷鸞
朝代：宋

霜崖雪壁花千樹，玉骨冰魂月一痕。
芳潔不爲塵土涴，瓊英跕跕墮雲根。
屺瞻拜墓·其一
作者：馬廷鸞
朝代：宋

老誦劬勞易感傷，一年一度拜金塘。
食蓮正憶慈顔遠，毀璧新增苦淚滂。
松蠹穹林成禿帚，草荒高冢蔽幽篁。
山哀浦思愁余極，陣陣溪風葉葉黄。
屺瞻拜墓·其二
作者：馬廷鸞
朝代：宋

假汝稀年只八年，爭教老境不凄然。
青山慈母已黄壤，綠鬢中男餘白顛。
天外羣鴻隨滅沒，雲間孤鶴自蹁躚。
共携斗酒澆墳土，衰淚何由滴到泉。
屺瞻道中·其一
作者：馬廷鸞
朝代：宋

蓐食需明出遠村，筍輿咿軋睡昏昏。
禾麻豐歲雲連畝，風露高秋水落痕。
清曉跨鞍兒從父，當年戲綵母憐孫。
白頭老病松楸隔，一望雲飛一斷魂。
屺瞻道中·其二
作者：馬廷鸞
朝代：宋

波粼粼處淺溪沙，漁屋低迷舴艋家。
地老天荒原野靜，江空歲晚水雲賒。
淤泥日課黄金粟，清泚時吹白浪花。
漫喜時豐阡陌裏，豚蹄行矣祝汙邪。
带湖春樹先和公手植也感而有賦·其一
作者：馬廷鸞
朝代：宋

暗香疎影久凄迷，咫尺塘邊丈尺泥。
培植莫教陽德盡，看花踏雪過前堤。
带湖春樹先和公手植也感而有賦·其二
作者：馬廷鸞
朝代：宋

老樹今踰七十霜，冰魂玉骨自孤芳。
大家扶起摧殘後，此是吾家召伯棠。
弔柴道士
作者：馬廷鸞
朝代：宋

老子猶龍不可親，莊周與蝶孰爲真。
補還石鼎吟邊句，飛作臨臯夢裏人。
後中秋
作者：馬廷鸞
朝代：宋

金風吹徹玉簫寒，志士悲秋思萬端。
千古凄凉更餘閏，百年圓缺又重看。
清輝照膽渾無寐，蒼昊催人自鮮歡。
斗酒屬公今夜看，只虧些子莫長嘆。
徐氏拜榮堂
作者：馬廷鸞
朝代：宋

銀黌三組歸去來，繡衣朱轂胡爲哉。
富貴薰天無足道，人間至樂歸老萊。
青衫隨分當綵衣，阿母一笑生兒癡。
笋生雪底冰下魚，此事惟有天公知。
吾母今年五十餘，襟期正與君母俱。
雙瞳點漆髮未白，畫堂茅舍各自如。
何時兩母俱徜徉，安輿來往陳壺觴。
因觀吾廬戲綵章，就賦君家拜榮堂。
得熊靜程主簿書且誨以二父庚甲用舊韻奉寄
作者：馬廷鸞
朝代：宋

負米無親不忍嘗，誰爲故老在鄰牆。
百年寧復知耆舊，六甲猶能記歲陽。
襟佩書生聯講席，鼓旂騷將角名場。
斯文未敢荒先緒，白首遺孤靦最良。
御書道山堂次林竹溪韻
作者：馬廷鸞
朝代：宋

芒玉平雲璽印紅，洛龜圖畫五三隆。
壁奎星聚來時彥，河漢天垂仰化工。
文治正應淳化似，恩華重與紹興同。
何須飛白人人賜，始悟君王欲教忠。
德壽宮古松太上愛之嘗持御香釃酒祠土神以祈屏蟊賊云時紹興壬午思陵馘亮之歲也于今百二十年矣僕生六十年後而十月八日又思陵上仙之晨感而有賦·其一
作者：馬廷鸞
朝代：宋

六龍親御奠神州，甲子如今甫再周。
百世尚瞻虞帝祀，五傳遽抱杞天憂。
臣民莫廢瓜華敬，今古長悲禾黍秋。
歎息餘生孤露甚，門弧弓棘總成愁。
德壽宮古松太上愛之嘗持御香釃酒祠土神以祈屏蟊賊云時紹興壬午思陵馘亮之歲也于今百二十年矣僕生六十年後而十月八日又思陵上仙之晨感而有賦·其二
作者：馬廷鸞
朝代：宋

南來天馬總辛勤，內禪經今歷再壬。
復漢赤符還舊宇，法堯黄屋本非心。
思成門外衣冠盡，德壽宮前茨棘深。
嘆息餘生孤露甚，匪莪彼黍涕淋淫。
恭和御製詩·其一
作者：馬廷鸞
朝代：宋

聖作巍巍泰華高，淋漓賜筆灑春膏。
奎文河漢天垂象，藻思波瀾海駕鼇。
淳化罕逢休歎昉，大中親遇不誇綯。
驪珠數十光盈把，何啻春秋一字褒。
恭和御製詩·其二
作者：馬廷鸞
朝代：宋

直廬峻在九霄高，雨露恩光切仰膏。
夜炬恩濃超賜錦，春船思澀怯提鼇。
日磚有影占花隠，風鐸無聲引索綯。
昭代崇儒逢聖主，小臣待詔愧王褒。
恭和御製賜進士韻
作者：馬廷鸞
朝代：宋

熈朝道化聿求成，龍衮天臨策俊英。
清問詳延敷廼聽，嘉猶入告底于行。
堯章焜燿欣承渥，湯訓丁寧戒近名。
聖主得賢功烈盛，小臣稽首願升平。
恭進度宗皇帝挽詞·其一
作者：馬廷鸞
朝代：宋

四閏臨朝淺，羣生被澤深。
儉勤成禹聖，仁孝本虞心。
漢殿觴稱玉，軒湖鼎鑄金。
龍髯攀不得，清血但盈襟。
恭進度宗皇帝挽詞·其二
作者：馬廷鸞
朝代：宋

道遠年何駛，民肥身獨癯。
寶龜傳聖子，玉几導宸謨。
百世尊王度，千秋拱帝圖。
孤臣慙舜輔，愁絕望蒼梧。
恭進明堂大禮慶成詩
作者：馬廷鸞
朝代：宋

鉅典崇邦祀，精禋展國陽。
泰元神授筴，癸亥日宣光。
藝祖郊天始，高皇受命長。
後庚基再造，先甲迓殊祥。
率育歌時夏，儀刑詠我將。
天街澄析木，農扈慶金穰。
築塞懲獯鬻，梯山謝越裳。
宗祈嚴美報，親享薦嘉嘗。
周士咸奔走，堯民共頌揚。
青冥收夕雨，華耀炳朝陽。
月御金波穆，星流珠幄黄。
九重紛羽衛，十二駕龍驤。
鋗玉琳琅展，軒朱磬管鏘。
時行肅天步，安坐集神鴹。
聖孝昭初祼，元良儼貳觴。
旗常森妸娜，黼黻罷周張。
柴燄千靈墮，蘭膏百末香。
金雞初日麗，丹鳳德風翔。
薄海乾施博，垂雲解澤滂。
批周仍蹋晉，蹴漢亦超唐。
臣淺來蓬戶，君仁點玉堂。
恩書容稿進，嘉頌媿辭荒。
有道帝能享，難諶聖敢康。
畏威勤夙夜，萬壽祝君王。
恭進理宗皇帝挽詞·其一
作者：馬廷鸞
朝代：宋

仁孝初聞代，謳歌早戴虞。
多能天與聖，大度祖同符。
惻怛欽刑詔，嚴恭事帝圖。
初終兩甲子，經遠有宏模。
恭進理宗皇帝挽詞·其三
作者：馬廷鸞
朝代：宋

天保惟勤政，春秋有復讎。
園陵初謁漢，境土合歸周。
連海滄波靜，長江兵祲收。
庚申重立極，功與建隆侔。
恭進理宗皇帝挽詞·其二
作者：馬廷鸞
朝代：宋

典學懷終始，熈明四十年。
立心天地厚，接統帝王前。
舄奕臨雍禮，昭回贊道篇。
古今惟理大，尊號冠瑶編。
恭進理宗皇帝挽詞·其五
作者：馬廷鸞
朝代：宋

盡拜宸奎賜，新編聖訓成。
孫謀方燕翼，龍馭忽遐征。
四海堯音密，三年舜慕情。
因山圖固在，合應若神明。
恭進理宗皇帝挽詞·其四
作者：馬廷鸞
朝代：宋

神冊方增授，龍髯遽莫攀。
千秋思沛邑，七月葬稽山。
春暗觚稜影，星回羽衛班。
寢門如昨日，無復侍威顔。
感二李
作者：馬廷鸞
朝代：宋

渡海歸來一炷香，八齋早欲卧僧房。
平泉免向崖州死，博得生前萬口羊。
感時寄鍾信甫
作者：馬廷鸞
朝代：宋

子陵灘下立多時，鷗鷺悠悠自識機。
春事都來無半月，一聲鶗鴂勸人歸。
我輩小年端午給假蒲酒奉親之外日遊村田間致足樂也今老矣竹塢老友近館授徒逢此小熟奉一酌道舊且有感於并汾舊事云
作者：馬廷鸞
朝代：宋

香羅細葛端陽節，絳帳青衿少小時。
曩以彈丸俘晉孽，今於筒黍弔湘纍。
千年感舊慵開卷，一酌銷憂强把巵。
蒲酒少年供母後，村南村北恣遊嬉。
披雲堂歌
作者：馬廷鸞
朝代：宋

癡雲壓隴如堅城，猛風擊破如雄兵。
寒谿古洞收不徹，有如奔車白旆歸空營。
林稍劃劃露微碧，玉匣漸見青銅精。
影轉西風流日脚，萬斛黄金散空落。
寶篦刮盡重瞳膜，倒盛一海春冰薄。
世界傾在琉璃屏，神豪氣爽肌骨清。
便欲垂羽翰，飛上朝玉京。
不須七椀秋江波，兩腋自有清風生。
長憶當年玉川子，慇懃會問蒼生事。
拜屺瞻墓有感
作者：馬廷鸞
朝代：宋

我走金塘十五年，新年六十意凄然。
扶藜策蹇趨廬下，洗盞將雛拜影前。
蠹化不妨松飲露，鳳棲猶擬柏參天。
微吟緩步滄江晚，一抹青山落照邊。
拜餞修史大著吏部使浙西
作者：馬廷鸞
朝代：宋

高懷豈必薄崑崙，攬轡登車意自欣。
周太史官慚著我，漢常平使喜推君。
廬山向已高千仞，野水從今寬一分。
□□鷫鸘裘供□，□□□□更紛紛。
挽張龍山·其一
作者：馬廷鸞
朝代：宋

雄篇爛漫兔園冊，挺翮扶摇鵬背風。
揭日科名輕拾紫，粘天名姓捷圈紅。
挽張龍山·其三
作者：馬廷鸞
朝代：宋

欽翹人物觀奇士，芳潤衣冠儼碩師。
槐柳門前氣成霧，清風茗碗只談詩。
挽張龍山·其二
作者：馬廷鸞
朝代：宋

大雅林中集衆英，三長正合入承明。
汗青有日頭無白，家傳修來國史成。
挽張龍山·其四
作者：馬廷鸞
朝代：宋

諸公莫唱貞元曲，老子曾聞正始音。
寂寞吳王堤上路，白楊花落晝多陰。
挽徐朝奉·其一
作者：馬廷鸞
朝代：宋

海內嗟遺老，諸公表逸民。
過庭忠訓在，攀檻直聲新。
諫草頻尊主，緋花與顯親。
一門名父子，千載慶君臣。
挽徐朝奉·其二
作者：馬廷鸞
朝代：宋

兒罷金華講，翁從林下歸。
清時伯夷粟，愉色老萊衣。
洛社風流在，襄陽耆舊稀。
瀧岡有名筆，字字獨幽輝。
挽李小溪·其一
作者：馬廷鸞
朝代：宋

人是西京長者孫，橫秋一鶚早青雲。
假令折就天邊桂，竇十郎家不足云。
挽李小溪·其三
作者：馬廷鸞
朝代：宋

鬰鬰南坡一聚塵，荒園野草不成春。
家聲久矣非前日，宅相居然亦古人。
挽李小溪·其二
作者：馬廷鸞
朝代：宋

三十年間借一瓻，鵠袍門外欠相携。
降霜御史風稜惡，瞎眼春官日色迷。
挽李小溪·其四
作者：馬廷鸞
朝代：宋

仙李由來公與侯，宋唐相望盡名流。
金鑾論事嗟無地，往遡天風記玉樓。
挽李樓峰·其一
作者：馬廷鸞
朝代：宋

萬選膠庠上，三長渠觀中。
端從繡衣使，直擬黑頭公。
柯爛全枰換，舟移絕壑空。
素交與年盡，老眼視天夢。
挽李樓峰·其二
作者：馬廷鸞
朝代：宋

短槧傳邊警，長篇罄畝忠。
危邦韜晝錦，劇盜剪春葱。
地隔幾廬舍，天憐兩禿翁。
而今吾後死，作傳豈能工。
挽許秋浦·其一
作者：馬廷鸞
朝代：宋

紛紛頂板盡圈紅，伯仲高鶱槐市風。
一第不酬攀桂客，千年祇泣感麟翁。
挽許秋浦·其三
作者：馬廷鸞
朝代：宋

青門何在從瓜熟，玉水難忘對竹哦。
政復安車裹輪好，情知老子不婆娑。
挽許秋浦·其二
作者：馬廷鸞
朝代：宋

蒼顔白髮王官谷，綠幕黄簾六館生。
閲世舊嗟身偃蹇，懷人新有淚縱橫。
挽許秋浦·其四
作者：馬廷鸞
朝代：宋

歌騷讀盡遠遊篇，淡日寒空引紼天。
遶浦黄花秋易老，晚香留付子孫賢。
挽費潔堂·其一
作者：馬廷鸞
朝代：宋

井絡璠璵瑞，江干英簜馳。
萬屯孤宿飽，一旅共時危。
行地嗟蓬轉，呼天泣黍離。
百年公有盡，一慟我非私。
挽費潔堂·其二
作者：馬廷鸞
朝代：宋

共事咸淳帝，俱生嘉定年。
江湖正寥闊，梁楚忽姻連。
不作武擔掾，翻成葛水仙。
豈忘渠劍閣，來閉此荒阡。
挽陳本齋
作者：馬廷鸞
朝代：宋

擢第韓歐上，論交澗浦邊。
聲名寧我後，官職遜人先。
徐廣生多戚，龔賓死獨賢。
拊膺前劫事，雪涕大招篇。
方氏臨清堂二首·其一
作者：馬廷鸞
朝代：宋

割取風煙歸此堂，塵纓更好濯滄浪。
青山屋上下流水，永日翻書樂未央。
方氏臨清堂二首·其二
作者：馬廷鸞
朝代：宋

陶翁歸計已成遲，未折腰前好賦詩。
到底尚稱千載士，高人拈向此中題。
本朝治衰高宗生
作者：馬廷鸞
朝代：宋

歲逢淵獻感炎精，創業中興二主生。
天啟高皇符藝祖，人將大觀擬天成。
生民厭亂思平治，造物開先毓聖明。
甲子□□□□亥，試從漢史漫推評。
梅巖
作者：馬廷鸞
朝代：宋

卓哉青壁插晴空，古貌稜稜列士風。
人物山川相與重，是間知有植鰭翁。
梓潼帝君祠
作者：馬廷鸞
朝代：宋

梁山劍閣橫岷嶓，梓潼七曲高嵯峨。
真人初基斧畫河，靈君受職山之阿。
丹碧岌嶪龍虎呵，拄天功業石可磨。
江流滔滔東逝波，靈之來兮自江沱。
結屋兮奉祠，釀桂兮羞芝。
神格思兮士曰時，躍淵兮天飛。
冠若箕兮劍拄頤，長策用兮奇謀施，敵北遁兮靈西歸。
錦幡兮寶蓋，導霓旌兮駕玉螭。
吾言非誇兮，神之聽之。
次吳園親友韻
作者：馬廷鸞
朝代：宋

乞得危身百尺竿，冥心晦息掩柴關。
自尋別墅開荒徑，忽見高軒厭轡環。
海宇泬寥黄鵠舉，風濤浩蕩白鷗閒。
劍花落盡長堤圮，歎息英雄隠此山。
次張龍山韻反騷
作者：馬廷鸞
朝代：宋

雪柏霜松自有神，衝風槁葉故難禁。
雲間已閟貞元曲，歲晚誰聞正始音。
天地有窮歸幻化，聖賢無命亦山林。
愁來又把離騷讀，長夜悠悠慷慨吟。
次李改卿韻
作者：馬廷鸞
朝代：宋

麗句費敲推，清吟出競病。
日長簡編叢，春老蓬蒿徑。
志士苦憂時，高人思繕性。
山房讀道書，晚花紅艷靜。
次胡玉叟韻
作者：馬廷鸞
朝代：宋

莫學前人索送詩，我無姱節可提撕。
忍聽世上新翻曲，堪笑山中老古錐。
人境炎凉過駒隙，天邊日夜走蟾規。
窮閻又度純坤月，誰識初陽變一奇。
次許表兄韻
作者：馬廷鸞
朝代：宋

物換星移一慨然，天荒地老斷鼇前。
豈無志士王官谷，亦有飛仙太華巔。
我若加三逢本命，君今過一漸稀年。
兩人中表俱頭白，蜀餽纔堪幾幅箋。
次費潔堂韻
作者：馬廷鸞
朝代：宋

誰翻溟渤倒天瓢，大地山河等呴漂。
九陌揚塵京路暗，一聲鳴鵙楚魂招。
歸心猛折湖邊柳，活計頻尋江上苗。
回首神皋雙淚落，孤烟斜日短長橋。
次趙二車韻
作者：馬廷鸞
朝代：宋

世事真如此，勞生何所知。
功名蟻行磨，意氣鵲棲枝。
于蒍歌偏好，歸來賦足師。
達人寧自苦，天樂更無疑。
次韻周公謹見寄·其一
作者：馬廷鸞
朝代：宋

十年思美人，淵淪抑天飛。
辛勤種青門，竟作抱蔓歸。
日月老賓送，霜露沾人衣。
沾衣何足云，八表籠煙霏。
次韻周公謹見寄·其三
作者：馬廷鸞
朝代：宋

涪翁雪堂仙，分誼故不疎。
投之孤芳篇，托根豈云虛。
報以蟠桃實，一嘗千載餘。
洗髓躡閬苑，游於物之初。
次韻周公謹見寄·其二
作者：馬廷鸞
朝代：宋

空山學仙子，滿耳笙簫聽。
誰知九天上，雲扉本不扃。
度世同御風，蓬蓬隨飄零。
又如芬陀花，出火而青青。
次韻周公謹見寄·其五
作者：馬廷鸞
朝代：宋

退之懷桂林，藥物珍陸離。
物情惡衰歇，義心感親知。
我生欠一死，不死當語誰。
與我制頹齡，悠悠白雲期。
次韻周公謹見寄·其四
作者：馬廷鸞
朝代：宋

射洪高蹈翁，哀歌淚盈盈。
幽居觀元化，悼此歲月更。
感遇三十篇，讀之慨余情。
白露號玄蟬，春日鳴倉庚。
次韻朱婿實甫見壽
作者：馬廷鸞
朝代：宋

南華參透解天刑，夜夜心香禱玉衡。
紫蓋十年違帝闕，青山九瑣夢雲京。
緇郎寧忍忘天祐，白傅空令羨普明。
人以壽歡臣以戚，孤懷借酒爲澆平。
次韻李竹塢懷古
作者：馬廷鸞
朝代：宋

寶籙炎圖未百年，神徂聖伏一凄然。
徵先生起淹中禮，與老人期圯上編。
柯爛不驚人換世，瓢空獨樂士希賢。
昌黎憤世猶稽古，難拗何妨只自鞭。
次韻湯叔遜謝筆墨長句
作者：馬廷鸞
朝代：宋

南屏翁，斯文千古何終窮，清輝靈氣斗牛充。
我從公家二老話此事，寒更支坐燭跋紅。
哀哉人琴俱亡天地覆，有刀有玉誰錯礲。
翁今巋然魯靈殿，砥柱一葉萬仞中。
朅來訪我維摩室，我起于坐欣迎公。
驚呼絕嘆吾道厄，客卿穎士委蒿蓬。
竈煤葦管不足用，宣城黟水無良工。
奈何盲卒乘鈍馬，欲寫傑作稱詞雄。
贈公撒雷揮電施敏手，餘事渲染文字如飛蟲。
我生哀傷所欠死，十年破硯烟雨濛。
一朝洗眼獲玉句，金膏水碧浸方瞳。
翰墨場中身老大，期公盛氣晚霞同。
崢嶸素論猶激烈，始信迂儒曲學如發蒙。
次韻潔堂五日
作者：馬廷鸞
朝代：宋

故國天中節，吾儕日暮年。
愁心菖歜苦，悲緒綵絲牽。
疊雪虛唐賜，薰風絕舜絃。
窮山飣越果，醉摘尚凄然。
次韻潔堂別歲
作者：馬廷鸞
朝代：宋

月底南枝插屋椽，無人共賞祇凋年。
我慙王氏青氈舊，君效坡翁白鶴遷。
小隠未荒存菊徑，獨清難涴出山泉。
歸時好待春江漲，穩泛輕舟一葉蓮。
次韻謝潔齋惠春膏紙
作者：馬廷鸞
朝代：宋

霜毫禿盡千枝竹，銅雀臺荒死潘谷。
哀哉四寶併成空，猶有老崖藤搗玉。
青錢學士將相科，黑頭刺史朱丹轂。
懷銀早去鎮湖湘，掞藻端如起巴蜀。
天乎歲晚椓斯文，往往長吟書短幅。
雲昏雨暗白龍牋，林密山深紫芝曲。
鳳樓誰助斧斤修，魚網不禁塵土辱。
我馳家畔楮先生，越薄吳腴此粗俗。
鏗金戛玉新有聲，縫霧裁雲豈堪錄。
向來交友文字間，矢往湍奔如撒菽。
薄材那敢派江西，一寸詩腸愁萬斛。
次龍山韻·其一
作者：馬廷鸞
朝代：宋

新來霄漢冥鴻客，舊日風雲振鷺行。
脫下戲衫優便散，驚回客枕夢何長。
莫將吳蜀分岐路，政把乾坤作醉鄉。
惟有葵傾心不死，清魂幾到殿中央。
次龍山韻·其二
作者：馬廷鸞
朝代：宋

窗間莫問喚祁嘉，望斷宗周黍稷華。
斗帳高眠聊避客，深衣暫到漫爲家。
我懷荒草同元亮，君悼空絃謝伯牙。
老矣悲歡總無奈，仙書頻讀覽荒遐。
正月四日
作者：馬廷鸞
朝代：宋

皇厭紛拏五季餘，萬兵朝遣暮還都。
虎頭預卜清明旦，鼇足重開混一區。
天下歸仁吾有道，日中爲市爾無虞。
孤臣白首懷佳節，奠桂焚蘭淚與俱。
水調歌頭
作者：馬廷鸞
朝代：宋

把酒對湘浦，獨吊大夫醒。當年皇覽初度，飲露更餐英。服以高冠長佩，扈以江蘺薜芷，御氣獨乘清。誰意椒蘭輩，從臾武關盟。哭東門，哀郢路，悄無寧。人世紛紛起滅，遺臭與留馨。一笑還遊輕舉，三嘆道長世短，晦朔自秋春。洗眼看物變，朝菌共靈椿。
水調歌頭
作者：馬廷鸞
朝代：宋

老子早知退，鷗鷺未盟寒。痴頑逾六望七，寧以壽為歡。風有黍離傷咽，雅有蓼莪憔悴，使我不能餐。更把南陔讀，淚落廣陵瀾。踏峨峰，騰華頂，臥王宮。青山與汝卒歲，紫茹可登盤。乞得白翁歸處，莫學緇郎更誤，危夢倚欄干。多謝長生曲，顏面怕人看。
求菖蒲於李叔翔
作者：馬廷鸞
朝代：宋

風饕雪虐歲崢嶸，寸草寒窗獨寧馨。
長恐出山泉水濁，塵埃到汝失青青。
游荷溪西禪寺
作者：馬廷鸞
朝代：宋

髣髴招提寄遠村，緇郎草草佛燈昏。
水將綠遶縈如带，山送青來列在門。
句裏風騷耆舊遠，胸中丘壑典刑存。
滿懷孤憤幾株石，欲起當年兩達尊。
潔堂惠菜餠次韻
作者：馬廷鸞
朝代：宋

落花寒食漫從容，野摘堪供菜肚翁。
一笑琅玕青滿腹，紅綾還憶舊家風。
無題三首·其一
作者：馬廷鸞
朝代：宋

大地生靈惜暵乾，紙田不飽腐儒餐。
閑將博士虀鹽味，試上先生苜蓿盤。
無題三首·其三
作者：馬廷鸞
朝代：宋

聞說江邊起柁樓，欲將吾道付滄洲。
三年惡瞰盧仝屋，一日輕裝范蠡舟。
蹈海高懷欣獨往，濟川好手蹇難留。
檣陰舸下能容我，雨笠煙簑傲白鷗。
無題三首·其二
作者：馬廷鸞
朝代：宋

口語甘時心獨異，中邊甜處味方宜。
詩情合薦東坡老，慙媿當年蜜荔枝。
用大東萊臨川詩韻示諸兒
作者：馬廷鸞
朝代：宋

惠子五車書，彼富吾何慊。
滔滔歲崢嶸，濯濯木荏苒。
前榮悼虛誇，新懦就退斂。
東鄰有碩師，簦篋孰云遠。
斯文豈終窮，小子宜黽勉。
寒檠炷老膏，此興復不淺。
用清秋鶴髮翁韻賦小書招潔堂·其一
作者：馬廷鸞
朝代：宋

幽居抱孤明，懷古思舊京。
渴望寶連山，老桂不勝清。
用清秋鶴髮翁韻賦小書招潔堂·其三
作者：馬廷鸞
朝代：宋

火中寒暑退，造物其猶醵。
老身不繭蠶，清夜獨警鶴。
用清秋鶴髮翁韻賦小書招潔堂·其二
作者：馬廷鸞
朝代：宋

月照窗炯炯，蟲鳴室幽幽。
策杖柴門曉，菰蒲半沼秋。
用清秋鶴髮翁韻賦小書招潔堂·其五
作者：馬廷鸞
朝代：宋

庭草無言綠，林花取意紅。
因之酌茅柴，招喚西鄰翁。
用清秋鶴髮翁韻賦小書招潔堂·其四
作者：馬廷鸞
朝代：宋

老蟾明孤心，凉飈蘇病骨。
保此中夜存，微陽有毫髮。
用潔堂韻贈徐清溪禱雨
作者：馬廷鸞
朝代：宋

怒起乖龍變蟄雷，神翁此手更神哉。
老天於物何嘗病，舊雨如人自不來。
彼稷之苗餘滯穗，我行其野絕纖埃。
方平狡獪猶餘事，聊慰饑農取大咍。
甲子初冬宿直玉堂凄風小雨次日即承先帝晏駕之變距今二十年矣大忌前一日孤臣獨眠山庵景象正似當年挑燈危坐聞田家鼓笛之聲凄其有感二首·其一
作者：馬廷鸞
朝代：宋

無限都人哭鼎龍，年多澤久似仁宗。
愁來一樣黄昏雨，天上人間自不同。
甲子初冬宿直玉堂凄風小雨次日即承先帝晏駕之變距今二十年矣大忌前一日孤臣獨眠山庵景象正似當年挑燈危坐聞田家鼓笛之聲凄其有感二首·其二
作者：馬廷鸞
朝代：宋

雲黯天低結暝陰，孤燈對影夜沉沉。
可憐一曲村田樂，猶是堯民擊壤音。
病中修實錄
作者：馬廷鸞
朝代：宋

明聖當陽四十春，十年供奉感孤臣。
雲龍幄幙天容邇，河漢篇章帝墨新。
正始遺音危絕縷，貞元舊曲慟沾巾。
焚膏痛記烏號旦，目斷稽山欲叫旻。
癸酉春暮鍾信甫寄詩次其韻·其一
作者：馬廷鸞
朝代：宋

深閉柴門水竹村，是非榮辱總忘言。
舍生只懼本心失，犯患誰知尊足存。
居士病來惟卧室，翟公客去莫書門。
人心日月無今古，世道何曾頃刻昏。
癸酉春暮鍾信甫寄詩次其韻·其二
作者：馬廷鸞
朝代：宋

精誠可使嶽雲開，濁世狂瀾挽不回。
蒼狗白衣從物變，青山流水喚人來。
交遊莫作宣明面，氣燄終成內史灰。
我有長波一歸艇，枕書春睡興悠哉。
皇太子生辰詩三首·其一
作者：馬廷鸞
朝代：宋

煌煌炎宋興，奕世開燕謀。
建隆聖人出，庚年寶運周。
祥符帝子生，巳月神光流。
稽首頌儲君，昭哉遹嘉猷。
吹銅協乾陽，主鬯彌千秋。
星暉狼弧低，海潤青齊收。
金輪整鶴駕，玉觴侍龍樓。
無逸能爲壽，乾乾謹時休。
皇太子生辰詩三首·其三
作者：馬廷鸞
朝代：宋

正陽毓前星，盛事符仁祖。
仁者壽之基，生意一何溥。
歡愉侍宮庭，暉潤彌海宇。
三朝謹師文，寸陰勤惜禹。
新功鑑銘盤，妙用明絜矩。
嘉賓從商園，末僚愧韓愈。
永言祝儲君，重離日常午。
八表躋春臺，萬年受天祜。
皇太子生辰詩三首·其二
作者：馬廷鸞
朝代：宋

蒼龍見天東，房駟拱辰北。
煌煌心星前，炳炳天王側。
休符協乾文，正陽毓紫極。
銅樓藹祥光，玉巵奉愉色。
歎聲沸笙鸞，壽齡指箕翼。
何以祝元良，勉哉崇明德。
學問日就將，福祿時萬億。
永侍帝宸尊，重暉照四國。
益國趙公生祠
作者：馬廷鸞
朝代：宋

康山之崇兮，公惠不窮兮。
洎水之陽兮，公惠寖長兮。
山浮清兮水涵暉，公有惠澤兮民有秉彜。
堅珉深刻兮，來者永思。
盤園
作者：馬廷鸞
朝代：宋

雲水鄉中樓觀開，溪山好處興悠哉。
平章風月歸茶鼎，管領烟霞付酒杯。
吟骨已成枯鶴瘦，機心莫遣狎鷗猜。
大夫整頓乾坤了，黄帽青鞋歸去來。
示程介夫·其一
作者：馬廷鸞
朝代：宋

流年何必共君參，九瑣青山老一庵。
試檢樂天詩集看，明年半百又加三。
示程介夫·其二
作者：馬廷鸞
朝代：宋

羊腸路險百千轉，雲夢胸吞八九寬。
豆飯芋羹纔足欲，水邊林下即心安。
秋謁屺瞻墓
作者：馬廷鸞
朝代：宋

了知五十六年非，何處空山叫阿㜷。
斗酒隻雞雙淚落，荒林宿莽九原悲。
黄花委地傷徂歲，青笋迎船憶舊時。
廬下夜來霜屨冷，襪材持送懶殘師。
秋雨歎
作者：馬廷鸞
朝代：宋

夜夜黄昏雨打窗，愁霖久矣晦明陽。
天公一怒四山黑，田父三吁百畝黄。
禾黍油油生有耳，芭蕉點點斷無腸。
病身更與兒俱懶，牆角全拋風露凉。
秘省和劉左司韻
作者：馬廷鸞
朝代：宋

三年三揖壁奎星，當日曾登著作庭。
大雅重逢君子聚，斯文還屬聖人興。
倚天延閣緣雲上，拔地方壺歷級升。
自別青藜仙分隔，借書獨對短檠燈。
程楚翁訪考亭舊居著閩山集爲題其後
作者：馬廷鸞
朝代：宋

有客傳吟藁，知渠來自閩。
四書猶在魯，六籍不憂秦。
太史經鄒嶧，離騷感楚臣。
誰知夢奠日，曾憶後庚申。
答趙心游與梭
作者：馬廷鸞
朝代：宋

亦有猗那頌，從誰說象賢。
振振麟趾族，煜煜錦袍仙。
禮樂三雍對，神明百世傳。
王孫何處隠，芳草自連天。
紀夢
作者：馬廷鸞
朝代：宋

夜夢嬉遊到古陂，翻菱剝芡不知歸。
野田沒膝泥三尺，拔足汙渠自一奇。
紀夢
作者：馬廷鸞
朝代：宋

白日青天一鉅儒，清宵入夢忽蘧蘧。
覺來猛省戊申疏，曾說中原亂易除。
老學樓
作者：馬廷鸞
朝代：宋

元龍高卧仲宣憂，我獨叢書置此樓。
把卷欣將聖賢對，憑欄遮斷古今愁。
山前翠樹森雲表，林罅青秧匝壠頭。
收拾吟篇供老眼，陳登王粲總悠悠。
與三兒涉穰田渡車中讀朱忠靖中興事實有感
作者：馬廷鸞
朝代：宋

騷情長愛重陽近，客路歸遲夕照西。
舉目山河秋寂寂，滿城風雨晚凄凄。
老思舊隠盟鷗社，寒涉深流信馬蹄。
憑軾試看炎紹錄，空嗟語石與天齊。
苦雨
作者：馬廷鸞
朝代：宋

倦夜拋書病不禁，投床無寐雨涔涔。
長潸舊國山河淚，細滴孤臣禾黍心。
狂象蹋池喧濘淖，饑鴉謀稻愴淋淫。
天公老手須斟酌，次第龍分正望霖。
觀魚車渡溪
作者：馬廷鸞
朝代：宋

如带溪流拍兩崖，投泥賈客競喧豗。
隻輪自力掀諸淖，斷岸先登陟彼嵬。
江水斗升寧汝活，岸旁車馬爲渠來。
老夫自取鯨鯢戮，掩鼻沙丘未足哀。
詩謝趙南岡
作者：馬廷鸞
朝代：宋

早從諸暨厚相於，郭史能書也憶渠。
萬事只今同去鶴，十年依舊愛前魚。
試嘗小缶烹蓴玉，旋潑新醅漉酒釃。
故舊不遺風韻在，猶存越絕幾編書。
謝吳直卿惠嘉樹篇
作者：馬廷鸞
朝代：宋

槐底婆娑生意盡，柳邊摇落長年悲。
殷東陽守徒嗟惜，桓大將軍自涕洟。
不知庾叟江潭賦，何似延陵季子詩。
謝毛子文見壽
作者：馬廷鸞
朝代：宋

編排老朽我爲魁，綠鬢朱顔可得迴。
周雅輟吟悲顧復，楚騷長嘆誦恢台。
鴻飛滅沒孤身在，燕逐炎凉幾客來。
苜宿黎祁湯餠供，一澆眊矂强持盃。
謝潔齋惠爐瓶·其一
作者：馬廷鸞
朝代：宋

午夢驚殘撥白灰，滿盤雲篆拂輕煤。
金猊對舞輪囷吐，曾挹天香鼻觀來。
謝潔齋惠爐瓶·其二
作者：馬廷鸞
朝代：宋

宴坐渾如槁木枝，罏煙瓶蕊小窗宜。
書慵捲起閒今古，回向心源不動時。
謝龍山惠柱杖并求石銚四首·其一
作者：馬廷鸞
朝代：宋

山窗閑笏倦支頤，出戶猶嗟擬步遲。
萬事一條橫楖栗，緣坡穿徑走如馳。
謝龍山惠柱杖并求石銚四首·其三
作者：馬廷鸞
朝代：宋

捷徑新來競朵頤，登山有道只逶遲。
瘦藤獨立西風上，看盡坡頭萬馬馳。
謝龍山惠柱杖并求石銚四首·其二
作者：馬廷鸞
朝代：宋

讀書未把壯心降，瀹雪烹雲聽煮湯。
澆我胸中過秦論，笑渠臧穀兩忘羊。
謝龍山惠柱杖并求石銚四首·其四
作者：馬廷鸞
朝代：宋

磚爐石銚竹方牀，何必銀瓶爲瀉湯。
苦茗只堪澆菜肚，春風却負太官羊。
讀史有感
作者：馬廷鸞
朝代：宋

永嘉直數到貞明，三百年間宇宙傾。
草草梁陳貂尾續，紛紛雲代犬牙爭。
誰知普六茹堅者，已向重光作噩生。
畢竟開皇能混一，天公憒憒豈無情。
讀遠遊篇
作者：馬廷鸞
朝代：宋

愁來高誦遠遊篇，度世長生豈可傳。
物變無窮身老矣，一雞八穀又新年。
贈刊字湯生德清
作者：馬廷鸞
朝代：宋

岐陽雨漬鎸功石，浯水苔昏頌德碑。
渺渺昊天須有定，煩君椎鑿待明時。
贈地理李生
作者：馬廷鸞
朝代：宋

崑崙宇宙一株石，拄地撐天日夜浮。
萬古青山青未了，西風斜日黯凝眸。
贈山堂僧
作者：馬廷鸞
朝代：宋

無生究竟是真源，浮世虛名可氣吞。
浄行要從圓處覓，好詩添向悶中喧。
一心認我如如體，萬事同渠莫莫言。
歸向靈巖巖底坐，道根聖果滿祇園。
贈張君·其一
作者：馬廷鸞
朝代：宋

世間草隸是雲礽，汲冢深埋喚不譍。
五百年間徐騎省，一千年後李陽冰。
贈張君·其二
作者：馬廷鸞
朝代：宋

人生識字憂患始，底用區區更出奇。
我欲掃空閒筆墨，只憑老腕把鋤犂。
贈彭瀛洲
作者：馬廷鸞
朝代：宋

芸香茗供盡清流，十八仙人憶舊遊。
要是山中好風月，年來無夢到瀛洲。
贈汪泰軒
作者：馬廷鸞
朝代：宋

萬言朝鳳闕，一笑落漁舟。
把我葱珩解，從公款段游。
東來迎羽服，西去羨羊裘。
揮手謝漢使，蒲輪公所羞。
贈相士二首·其一
作者：馬廷鸞
朝代：宋

人物渺然吁可歎，憑誰指出植鰭翁。
勤伊急向傅巖看，當在君王夢寐中。
贈相士二首·其二
作者：馬廷鸞
朝代：宋

處仲恰如王眼目，了翁舊識蔡精神。
儘教識盡公卿相，不願公卿屬箇人。
贈相者非常眼
作者：馬廷鸞
朝代：宋

已分山林著此臞，一科端不補遺餘。
朝來忽遇非常眼，廢却窗前半日書。
贈程楚翁
作者：馬廷鸞
朝代：宋

汗竹丹鉛側，空花粉黛中。
尚懷丞相亮，肯署大夫雄。
有客來今雨，誇予邁古風。
幽情傾不竭，渺渺碧雲東。
贈鐵面王說易
作者：馬廷鸞
朝代：宋

春風吹袂過溪塘，有客來稱鐵面郎。
今代貴人甘軟媚，可能骯髒倚門牆。
迎新倉守曾悅心道間偶賦
作者：馬廷鸞
朝代：宋

黄旂紅幟走踆踆，曉出闉闍奔迓新。
車蓋如雲騎如水，山頭牛背有閒人。
近聞在舊京賣縵笠子
作者：馬廷鸞
朝代：宋

蚤歲葫蘆依畫本，暮年臺笠養閒身。
如今半幅謄麻紙，羞寄鑾坡舊主人。
送建康知錄操襟兄
作者：馬廷鸞
朝代：宋

虎韉尚落諸賢後，鴈塔誰知幾榜前。
儘向心田寬地步，却將官職信天緣。
難忘舊日鍾山閣，易趁東風上水船。
王謝諸人英烈在，問今何策可籌邊。
送文甫兄歸番陽二首·其一
作者：馬廷鸞
朝代：宋

白髮蒼顔老弟兄，累年隔闊話情親。
杭京一訪且千里，盤祖諸孫纔九人。
掃榻少留深雨夜，著鞭又趁早霜晨。
曾門有衍詩書澤，爲計維垣蜜印新。
送文甫兄歸番陽二首·其二
作者：馬廷鸞
朝代：宋

少小追隨子佩青，如今相視鬢絲橫。
式相好矣天倫重，歸去來兮世念輕。
目送飛鴻雲縹緲，身憐病鶴影伶仃。
聖恩若許還農畝，依舊山窗共短檠。
送朱子式從軍
作者：馬廷鸞
朝代：宋

折鏃奇勛在，衝冠怒氣深。
堯天日月大，禹甸曀霾侵。
塞下將軍令，隆中梁甫吟。
酒行君可起，快展擊胡心。
送湯東澗出守南劍州·其一
作者：馬廷鸞
朝代：宋

掉頭不肯住清都，勇趁秋風乞左符。
大論崢嶸聳廊廟，雅懷磊落勝江湖。
丹心豈不戀明主，清節還能立懦夫。
正是商山訪鴻鵠，歸來羽翼莫踟躕。
送湯東澗出守南劍州·其二
作者：馬廷鸞
朝代：宋

七聚名藩亦甚都，龍津劍氣正扶輿。
斯文孰是南夫子，此地重逢行秘書。
忠愛平生在宗社，歎愁肯使到田閭。
黄花粲粲牽歸興，歲晚江空一悵如。
過屺瞻墓
作者：馬廷鸞
朝代：宋

白髮蒼顔六十三，年年拜母憶中男。
雲歸別岫山呈碧，江抱寒汀水染藍。
草報春暉天罔極，樹隨人老我何堪。
薦餘煮茗清泉供，淚泫餘潸酒不酣。
酬縣教徐志友
作者：馬廷鸞
朝代：宋

二十五宗詩有派，九成宮帖字名家。
何須奠去無人識，政自吟來與舅誇。
錦雞
作者：馬廷鸞
朝代：宋

照水棲山自一奇，絳冠雪羽豈人犧。
明明在上今□望，是汝簞瓢捽茹時。
陳菊圃參政寄詩千里外託興於秋燕春花以示玩芳病叟叟病不能吟强和四章前二章借來意以自傷後二章述愚懷以誌感·其一
作者：馬廷鸞
朝代：宋

風雨危巢萎百花，坐看百鳥競銜茶。
斜陽對語歸飛處，底是烏衣王謝家。
陳菊圃參政寄詩千里外託興於秋燕春花以示玩芳病叟叟病不能吟强和四章前二章借來意以自傷後二章述愚懷以誌感·其三
作者：馬廷鸞
朝代：宋

冠峨獬豸服緋花，欲獻甘芹謂苦茶。
誤盡靈烏報凶吉，終然爰止託誰家。
陳菊圃參政寄詩千里外託興於秋燕春花以示玩芳病叟叟病不能吟强和四章前二章借來意以自傷後二章述愚懷以誌感·其二
作者：馬廷鸞
朝代：宋

桃李盤中天地寬，誤渠鼎實爲才慳。
苔荒草沒渾無恥，猶自青黄烟雨間。
陳菊圃參政寄詩千里外託興於秋燕春花以示玩芳病叟叟病不能吟强和四章前二章借來意以自傷後二章述愚懷以誌感·其四
作者：馬廷鸞
朝代：宋

燦燦黄花老圃寬，秋芳不採豈云慳。
江南九日閩千里，尚挹寒香紙墨間。
雙鶴
作者：馬廷鸞
朝代：宋

荒塘水竭只蹄涔，雙鶴翩然啄午陰。
此縱有魚應渴死，不濡其咮漫窺臨。
病鴟尚畏泥坑辱，宿鳥常虞矰繳侵。
何似舂鋤甘寂寞，一灘藻荇立清深。
題張氏勤有堂
作者：馬廷鸞
朝代：宋

世間義理儘無涯，桃李春風總一家。
最恨一般浮淺學，賣花擔上漫看花。
題林彥潛詩編
作者：馬廷鸞
朝代：宋

快讀詩人七鉅編，前身端合是逋仙。
村翁溪老開吟社，媿我猶撐上水船。
題楊妃唾壺圖
作者：馬廷鸞
朝代：宋

三郎好女思傾國，一霎沉酣四海奔。
漢業巍巍英主事，內庭供奉孔家孫。
漢武帝時執此物者侍中孔安國也，唐明皇時楊妃職之，漢唐之所以成敗歟？
然而寵任中書宦官，又自漢始。
此話甚長，小子識之。
題毛氏榴峰
作者：馬廷鸞
朝代：宋

誰家馬鬣懷先人，何人牛腰騁奇作。
山高水長霜露濡，柏茂松深鳥烏落。
曾玄有酒酹淒涼，翁仲無言卧冥寞。
胥濤怒起越雲橫，血灑蒼梧雙淚落。
題王氏琴清堂
作者：馬廷鸞
朝代：宋

孤桐缺月風露秋，夜蟲催織寒颼飀。
拂牀文字翻葉葉，古心埋沒從何求。
客來洗予箏笛耳，清圜琅然散百憂。
南窗無絃鼓愈淡，焦尾有桐棄不收。
卓哉奇士千載去，已矣奇弄萬古休。
江左諸王孫子儔，琴清之堂遺風流。
飛泉爽籟十二操，鏗鏘浮玉鳴天球。
文王宣父次第作，此身還見大雅不。
收拾書囊雜釣具，伴君携琴隠林丘。
作詩一爲寫奇趣，此生此興長悠悠。
題老學道院·其一
作者：馬廷鸞
朝代：宋

天典民彜聖得知，斯文千歲以爲期。
試看涑水三雍贊，何必蘭陵賦詭詩。
題老學道院·其三
作者：馬廷鸞
朝代：宋

白日臨晨老可娛，平生有味太玄𤕠。
莫將華皓嗤童習，更採玄文扁此廬。
題老學道院·其二
作者：馬廷鸞
朝代：宋

瓜爛東陵老廢鋤，野民八十尚躭書。
窗風文字翻葉葉，抱膝長吟一擁爐。
題老學道院·其四
作者：馬廷鸞
朝代：宋

繁筆泉石兩成癡，早學東家晚學西。
章甫峨峨寧汝誤，如今翻恨十年遲。
題芳洲詩集·其一
作者：馬廷鸞
朝代：宋

采采芹甘不自謀，慇懃直欲奉王羞。
可憐斜日三千字，曾獻當年十二旒。
題芳洲詩集·其二
作者：馬廷鸞
朝代：宋

虎踞已知王氣盡，鵑啼誰感帝魂哀。
怪渠冊後詩情苦，曾到留都豐鎬來。
題趙君畫竹
作者：馬廷鸞
朝代：宋

霜竿操尚特幽奇，直節端如正士姿。
高拂九霄無曲處，古來惟有老天知。
餞朱婿
作者：馬廷鸞
朝代：宋

哀郢那能拾穗歌，卧陶誰復杖藜過。
白頭老我已如此，青眼看君餘幾何。
風雨夜吟蛩滿砌，雲山寒影鴈橫坡。
暮年親友臨分苦，小酌村醪借臉酡。
館中送鄭著作
作者：馬廷鸞
朝代：宋

士爲慾心縛，蝸牛粘壁枯。
榮華不盈睫，咎責彌八區。
不有君子人，中流誰一壺。
公懷天台秋，夙昔廊廟須。
南宮接東觀，並轡驂天衢。
幽憂腸內熱，慷慨涕濡縷。
拜疏上虛皇，誦言折姦愚。
肝腦非己物，宇宙須人扶。
恭惟天王聖，肯使善類孤。
一朝擁麾蓋，自詭歌袴襦。
黟歙股肱郡，新安文物都。
斯文紫陽翁，千載長昭蘇。
稻苗新進士，倚公爲播敷。
繭絲困窮民，願公薦蒍于。
勉哉崇明德，歸來誦唐虞。
饒娥廟祀神歌·其二
作者：馬廷鸞
朝代：宋

我生之初尚無爲，我生之後唐世衰。
有父溺死兮誰者憐之，呼天與地兮涕漣洏。
至險不測濤與風，至幽不仁魚與龍，至孝不昧感即通。
豈人之靈兮，不若厖之雄。
惟天地之無窮兮，哀吾生之弱齡。
往者吾不及兮，來者吾不獲觀其敗與贏。
愚公老矣山爲平，精衛藐然海爲傾。
枕吾戈兮縛爾纓，猛志毅氣妖氛澄。
昊天克鞏兮靡人弗勝，誦娥之烈兮摇我心旌。
次吳江驛
作者：馬彝
朝代：宋

蘭舟東下泊吳江，暫寄郵亭看渺茫。
魯望舊蹤追感歎，季鷹前事入思量。
當軒雨過峯巒秀，隔岸風來橘柚香。
散髮未能歸未遂，鱸魚時節負秋光。
玉樓春
作者：馬成
朝代：宋

來時吳會猶殘暑。去日武林春已暮。欲知遺愛感人深，灑淚多於江上雨。歡情未舉眉先聚。別酒多斟君莫訴。從今寧忍看西湖，抬眼盡成腸斷處。
涪州十韻
作者：馬提幹
朝代：宋

地據襟喉重，城依雉堞堅。
東漸鄰楚分，南望带夷邊。
舟楫三川會，封疆五郡連。
人烟繁峽內，風物冠江前。
溪自吳公邑，園由妃子傳。
許雄山共峻，馬援壩相聯。
灘急羣瀦沸，崖高落馬懸。
石魚占歲稔，鐵柜驗晴天。
地煖冬無雪，人貧歲不綿。
巖標山谷字，觀塑爾朱仙。
使金和趙良嗣
作者：馬擴
朝代：宋

未見燕銘勒故山，耳聞殊議骨毛寒。
願君共事烹身語，易取皇家萬世安。
句
作者：馬擴
朝代：宋

未敢此時非趙括，已愁他日類田豐。
詩一首
作者：馬文斌
朝代：宋

希奇寶象獸中王，猛毅雄心世不當。
四足端然如玉柱，雙牙利劍若金鋩。
立觀峭峻成山岳，動必摇形見者慌。
但以聲名告醜類，從今何敢作災殃。
詠曹彬
作者：馬某
朝代：宋

王師競下九天來，□甕江城一戰開。
蓋世榮華□不□，滿船同籍送軍臺。
遊南山賦五十六言呈書記郎中教授大著
作者：馬某
朝代：宋

暇時結客小舂容，路值重巖紫翠峰。
雲閣翬飛翼鸞鳳，石柟盤屈老虬龍。
林扉雨過便秋菊，山寺風清度晚鐘。
快展眉頭須劇飲，天開霽色不妨農。
瓊花
作者：馬樗山
朝代：宋

三月淮南鼓戰塵，無雙亭下隘遊人。
此花不解興亡意，也向年年鬨一春。
蕭何
作者：馬永卿
朝代：宋

創業艱難尚爾爲，太平奢侈可前知。
欲令後世無能過，可笑蕭何爾許癡。
謁馮侍御·其一
作者：馬永卿
朝代：宋

久知仕宦有升沉，此際門闌不覺深。
半世人間初識面，一朝林下遽論心。
依依落日催歸騎，嫋嫋秋風動客襟。
鄉里小兒何太喜，異鄉流落有知音。
謁馮侍御·其二
作者：馬永卿
朝代：宋

珍重吾鄉有異人，後來誰可繼前塵。
久邀乾竺爲心友，未許巢由作外臣。
桑梓荒殘俱動念，衣冠零落合相親。
白□碧竹龍華路，茅屋三間願卜鄰。
贈申孝子世寧
作者：馬永卿
朝代：宋

六月烈日日正中，時有叛將號羣兇。
平人血染大溪浪，比屋焰照鵝湖峰。
白刃紛紛蔽行路，六合茫茫何處去。
妻見夫亡不敢啼，母棄兒奔那忍顧。
藥市申翁鬢有霜，臥病經時不下牀。
平生未省見兵革，出門正爾逢豺狼。
豺狼滿市如流水，追索金繒心未已。
可憐累世積陰功，今日將爲兵死鬼。
世寧孝行何高高，慨慷性命輕鴻毛。
此時自欲赴黄壤，欣然延頸迎霜刀。
至孝感兮天地動，白日在光百川湧。
三刀不死古今稀，一命自月神靈擁。
羣賢激賞爭作歌，要使汝名長不磨。
何時上書達天聽，詔加旌表高嵯峨。
登華頂峰
作者：馬珹
朝代：宋

遊山須覽勝，八百里天台。
若不登華頂，渾如不到來。
蕪湖
作者：馬申
朝代：宋

湖陰城上起新軒，軒榜猶能記玩鞭。
只識黄鬚來入夢，不知紅日正當天。
今日
作者：馬登
朝代：宋

載記編爲令，今朝是暮春。
燕飛高雁塞，魚躍過龍門。
雨大添泥濘，風清減浪痕。
鳥啼花濕濕，江日未騰輪。
枯梅
作者：馬知節
朝代：宋

斧斤戕不死，半蘚半枯槎。
寂寞幽巖下，一枝三四花。
送張無夢歸天台山
作者：馬知節
朝代：宋

暫至朝真主，卻思歸舊峰。
只依三事布，唯有一枝筇。
月上當孤室，風生自古松。
陰功從此滿，何處覓遺蹤。
司馬晉州待制哀辭
作者：馬端
朝代：宋

志古流難合，談高道自明。
風波志恩分，鍼石盡交情。
讓節蒙知厚，華班絕綺榮。
賤生懷感遇，當路假晶熒。
累次清油幕，中間白玉京。
吏文容議緩，邦事卹言輕。
自此嗟流梗，何期苦見兵。
寒垣心易動，漳浦信彌驚。
玉蕊悲無驗，金臺望忽傾。
歲闌雲慘淡，天迥淚縱橫。
世有真忠亮，今亡至直清。
舊僚知葬日，投此弔佳城。
句
作者：馬純
朝代：宋

勳業簿中頻點檢，只添白髮與蒼顔。
題能仁寺壁
作者：馬純
朝代：宋

十年衰病臥林泉，鵷鷺羣飛競刺天。
黄紙除書猶到汝，固知清世不遺賢。
遊日山
作者：馬良器
朝代：宋

雲外朝陽照古臺，千巖宿霧一時開。
使君久負登臨約，今日朱轓特地來。
鳴山
作者：馬覺
朝代：宋

我來方自噤，投宿寓鳴山。
立仗古所戒，對山空厚顔。
獻詩
作者：馬賢良
朝代：宋

破敵將軍曉入燕，滿城和氣接堯天。
油然靉靆三千里，洗盡塵氛二百年。
啄木
作者：馬道
朝代：宋

翠翎迎日動，紅觜響煙蘿。
不顧泥丸及，唯貪得食多。
纔離枯朽木，又上最高柯。
吳楚園林闊，忙忙爭奈何。
再入臺作
作者：馬遵
朝代：宋

連蹇多年心欲灰，厭爲俗吏走塵埃。
豈知黄紙新書下，還送青氊舊物來。
武騎强爲終不意，河南難問愧無才。
一麾早晚江湖去，相與持螯共酒盃。
訪踞湖山人仇君隠居
作者：馬雲
朝代：宋

雞犬眠雲白日空，暮春花木滿川紅。
茶甌香沸松林火，藥杵聲清石澗風。
玉帛未聞招處士，神仙今喜識臺翁。
夕陽半局殘棋在，醉倚岩邊紫桂叢。
踞湖山六題·丹霞塢
作者：馬雲
朝代：宋

東澗岩谷秀，粲然金碧麗。
亙野丹氣明，向曙霏烟霽。
磴瀉紅玉泉，林紆赤鳳髻。
日出諸峰上，月皎半天際。
幽谷紓絳繒，層崖榮錦罽。
羨此山居人，蕭然遠塵世。
踞湖山六題·修竹塢
作者：馬雲
朝代：宋

檀欒遍岩川，幽谷氣象鮮。
風玉自宮徵，秋籟成管絃。
夕靄起碧霧，晨曦生綠煙。
花繁紫鳳飽，質勁蒼虬攣。
藤蘿交密蔭，仰不見雲天。
欲訪桃源路，塢塢疑相連。
踞湖山六題·白雲塢
作者：馬雲
朝代：宋

君尋白雲塢，最近林澗西。
永日抱幽石，因風度清溪。
炎隨夏景變，凉高秋氣凄。
素靄生巘崿，練光带虹霓。
潤澤施天下，還返故山棲。
深惟賢士志，出處可與齊。
踞湖山六題·芳桂塢
作者：馬雲
朝代：宋

森森芳桂樹，團團削青玉。
春花飛澗戶，秋實墜岩曲。
霜條封翠紫，風葉摇香綠。
下有幽棲人，結芳避世俗。
學仙讀丹經，好道探藥籙。
植根滿群峰，不使樵夫觸。
踞湖山六題·踞湖山
作者：馬雲
朝代：宋

山臨太湖上，寺隠青蘿間。
五塢洞壑邃，衆峰屏障環。
濃嵐面光彩，驚波背潺湲。
雲歸定僧寂，月伴樵夫還。
林墅掩蒙密，級磴容躋攀。
錢氏建圭社，此地爲家山。
踞湖山六題·飛泉塢
作者：馬雲
朝代：宋

高崖落飛泉，深源味冷冽。
雲津留玉乳，石髓澄金屑。
淙淙危磴響，滴滴蒼蘚缺。
濺沫灑明珠，滿澗融寒雪。
岩夫就潄飲，姬子臨浣潔。
不獨愈痼疾，自可清內熱。
重建羊侯祠和王原叔句
作者：馬雲
朝代：宋

漢水舒舒山崇崇，岧然峴首稱清雄。
南方强吳恃割據，選命儒將登元戎。
太康以來千餘載，荆州遺愛思羊公。
江山襟带號形勝，藉此因成輔晉功。
公謂高賢事迹異，視之閑暇無匆匆。
測知當日登臨意，景物亦與今朝同。
新就峰巔作亭舍，面勢豁若凌烟虹。
蒼蒼雲木望不盡，浩蕩古意深何窮。
盤回小徑至釣石，俯視凝碧相連通。
叢篁森束林蓊鬰，又從其下興祠宮。
迅湍急瀨鳴湱湱，濃嵐翠靄霏濛濛。
晦晴氣象隨變易，朝昏萬狀殊初終。
閣老分符二千石，旟竿刻隼車畫熊。
管內民租絕逋負，里社歌鼓歡年豐。
府門晝扃官事退，時引賓佐嬉其中。
崖條嶺蔓雜丹白，澗花滿眼羅青紅。
磴道迤邐陟縈屈，飄若巾屨騰秋空。
豈獨遊觀樂閑燕，圖樹佳政希前風。
經由粗得究本末，强顔模寫慚非工。
音辭鄙俚雖一唱，下詞寒苦無怡融。
遂寧好
作者：馬鹹
朝代：宋

遂寧好，勝地產糖霜。不待千年成琥珀，真疑六月凍瓊漿。
思郭真人
作者：馬默
朝代：宋

郭也三峰秀，文章似性淳。
汶陽初識面，謂我舊相親。
題詩敘游隠，於今經幾春。
有家歸未得，西望涕霑巾。
題華山圖
作者：馬默
朝代：宋

南山南面五千仞，瀑步飛來自山頂。
真人言我昔曾登，爭奈今生都不省。
華山北面始披圖，萬壑千峰一一殊。
長記真人言向我，曾登山頂看寰區。
句·其一
作者：馮京
朝代：宋

當時已自傳衣鉢，羞愧猶爲食肉僧。
句·其三
作者：馮京
朝代：宋

琴彈夜月龍魂冷，劍繫秋風鬼膽粗。
句·其二
作者：馮京
朝代：宋

吞炭難忘當日事，積薪深愧後來恩。
句·其五
作者：馮京
朝代：宋

塵埃掉臂離長陌，琴酒和雲入舊山。
句·其六
作者：馮京
朝代：宋

豐年足酒容身易，世路無媒著脚難。
句·其四
作者：馮京
朝代：宋

吟氣老懷長劍古，醉胸橫得太行寬。
咏張昌宗
作者：馮京
朝代：宋

一水瀠迴繞沌村，子房苗裔此間存。
同居八世三千口，可惜君恩未表門。
答伯庸
作者：馮京
朝代：宋

孔子之文滿天下，孔子之道滿天下。
得其文者公卿徒，得其道者爲餓夫。
詔修兩朝國史賜筵史院和首相吳公原韵
作者：馮京
朝代：宋

天密叢雲曉，風清一雨餘。
三長太史筆，二典帝皇書。
按武知何者，霑恩匪幸歟。
吐茵平日事，何憚污公車。
謝鄂倅南宮城
作者：馮京
朝代：宋

嘗思鵬海隔飛翻，曾得天風送羽翰。
恩比丘山何以戴，心同金石欲移難。
經年空嘆音書絕，千里常思道義歡。
每向江陵訪遺治，邑人猶指縣題看。
送程給事知越州
作者：馮京
朝代：宋

才毫無地展經綸，白首歸來萬里身。
持節氣凌沙漠使，懷章榮動會稽人。
平湖翠岫千家月，落日西風一筯蓴。
南海疲民正回首，滿城歌舞頌年椿。
題寺壁
作者：馮京
朝代：宋

韓信棲遲項羽窮，手提長劍喝秋風。
吁嗟天下蒼生眼，不識男兒未濟中。
題釣臺
作者：馮京
朝代：宋

渭水塵空紺業傾，桐江煙老漢風明。
蚤知賢達窮通意，閒把漁竿只釣名。
句·其一
作者：馮介
朝代：宋

白雲處士來觀樂，翠黛佳人笑繫甌。
句·其二
作者：馮介
朝代：宋

坐上繫甌清似玉，檻前流水碧如藍。
和吳公仲庶遊海雲寺
作者：馮介
朝代：宋

及時行樂慰刀州，曉背重城信馬頭。
彩石散隨香被去，芳塵紛逐鈿車流。
悤悤曲水當年會，草草東山舊日遊。
不是海雲今獨勝，清風長共好詩留。
句·其一
作者：馮伉
朝代：宋

算來真是風騷將，李杜壇邊好策勳。
句·其二
作者：馮伉
朝代：宋

傳語東歸王副使，也須別却海棠回。
□後圃成三絕句·其一
作者：馮伯規
朝代：宋

重陽過後菊方開，引得幽人日日來。
從□□開到花落，每來傾飲兩三杯。
□後圃成三絕句·其三
作者：馮伯規
朝代：宋

家山稍遠夢難到，郡事漸希詩作魔。
句就欲煩相催和，夜窗無奈透霜何。
偶得新粳□送仲秉
作者：馮伯規
朝代：宋

東來五月見新秔，舂出□圓顆粒明。
端羨□堂有母遺，數匙晚炊助嘗羹。
先期登高觀菊巖新榜
作者：馮伯規
朝代：宋

先得重陽五日來，清江晚日與人諧。
共搜磊磊落落句，要敵奇奇怪怪崖。
烏帽幾容羅此影，黄花每喜近吾儕。
山城酒熟渾無客，一笑臨風寄老懷。
初至郡講禊飲於江上夜歸賦此
作者：馮伯規
朝代：宋

身墜千峰不自知，尚修故事水之麋。
真居峻嶺崇山下，又過綠陰青子時。
幻出流觴共頃刻，款留歸棹展娛嬉。
史君澹泊隨民樂，先賦豐年一首詩。
季春下澣遊南龕
作者：馮伯規
朝代：宋

四山如蝟毛，中有線路縈。
誰人導我來，得此掌許平。
雨後天宇空，夏氣和且清。
休日一無事，駕言南山行。
南山有何好，翠壁列崢嶸。
巨木老已仆，頼有紅石撐。
自從嚴大夫，廢興今幾更。
穉幹亦合抱，知幾閲晦明。
幽壑架危亭，無風涼自生。
少間上絕頂，四望圍長城。
漲江籠篆紋，小市分棋枰。
俛仰忘身世，獨慨呼酒傾。
何知玉堂客，分雜巴叟耕。
下山喜同步，元自脚力輕。
擊甌樓夜飲·其一
作者：馮伯規
朝代：宋

不上江亭數日間，雨餘山色带清寒。
西風峭湛休圍却，要放秋光入畫闌。
擊甌樓夜飲·其二
作者：馮伯規
朝代：宋

去□□月莫回頭，又見清商醖凜秋。
悵望一雙鴻鵠下，徑衝煙雨占滄洲。
次日遊西龕再用韻
作者：馮伯規
朝代：宋

倚闌一覽興無邊，好舉尊前藥玉舡。
一水雲昏失羅带，萬松風偃舞鈞天。
早評月旦參群彥，老上霜鬢近十年。
解后登臨都樂事，酣餘爭恐史君僊。
次韻中秉教授喜雨之作
作者：馮伯規
朝代：宋

入春絕無一聲雷，赤日又將近夏末。
陰霾蔽天動經月，草木葉上積寸埃。
朝朝群望俱徧走，一毫及民更無有。
雨師遠逃龍亦睡，江澀魚跳鼉空吼。
初雖一雨慰望霓，明晨驕陽射到西。
田如石堅耕不得，欄卧牛犢壁倚犁。
訴天搏手嗟亡策，上山默扣真人宅。
忽然斗暗雲墨黑，盡化焚焦作膏澤。
稽首謝天拜低頭，郡寄且許臣分憂。
擊甌樓上望四野，只願保此三年秋。
吾儕風萍偶接際，剩醖新秫儲年計。
稻苗便秧粟已芽，穩藉清尊度今歲。
五更復聞簷溜聲，欹枕不眠隔窗聽。
公餘一榻安禪處，姑借民謠當詩句。
次韻仲秉木犀
作者：馮伯規
朝代：宋

金借顔色月借光，作團穠綠綴深黄。
合令范曄添成傳，曾向維摩飯此香。
尚憶□□披御賜，頗疑妙舞簇霓裳。
當陪玉樹栽天上，肯學夭桃露短牆。
次韻劉閬州謝送菊巖春
作者：馮伯規
朝代：宋

山中有佳菊，足以配古巖。
飲酒對此菊，何用薦芳甘。
不妨玉山頹，對卧千載楠。
清賞不可共，妙句傳巴南。
次韻忠甫初見菊開
作者：馮伯規
朝代：宋

積雨曉放霽，紅日照我帷。
起來步幽蹊，金蕊燦朱扉。
芳姿自嫵媚，微香襲人衣。
令節無多日，更宜擁培之。
三徑豈不富，最喜先開枝。
此意誰領解，惟有淵明知。
子詩正芳潤，白露與俱滋。
未□泛杯酌，且要滌甘肥。
落英行可餐，樂哉遂忘饑。
次韻泛舟仲秉有詩
作者：馮伯規
朝代：宋

且喜山城未傍邊，漫從錦水學遊舡。
何時官裏真無事，是處壺中別有天。
豈復江湖增遠興，强憑絲竹寫中年。
接䍦雖醉無勞著，恰要臨流揖望僊。
次韻謝史提幹見知
作者：馮伯規
朝代：宋

呼得蜿蜒入小瓴，便能飛雨挾林坰。
油雲頓失千山赤，丹篆嘗騰一紙青。
漢節可眠知免曠，仙祠屢扣信通靈。
欲同此樂君西去，歷想三峨舊所經。
次韻酬李通江
作者：馮伯規
朝代：宋

長官禱雨信精誠，便覺豐年徧遠坰。
繅繭齊頭絲卷白，插秧隨手稻翻青。
行篘秫酒酣天祿，益長香芽發地靈。
守令愛民須表裏，君其爲緯我爲經。
歲晚倚欄
作者：馮伯規
朝代：宋

倏忽秋又盡，明朝恰立冬。
細傾碧瀲灧，喜對白芙蓉。
問信遲賓雁，催寒有響蛩。
暝煙都不見，聞得望□鐘。
游北巖
作者：馮伯規
朝代：宋

遥指蒙茸雲木堆，入門小剎傍巖偎。
放懷邱壑興未盡，隔岸角聲招我回。
無題
作者：馮伯規
朝代：宋

暇時結客小舂容，路直重巖紫翠峰。
雲閣翬飛翼鸞鳳，石楠盤屈老虬龍。
林扉雨過便秋菊，山寺風清度晚鍾。
快展眉頭須劇飲，天開霽色不妨農。
登賦詩樓
作者：馮伯規
朝代：宋

高樓無一塵，適此半日閑。
請以老杜句，賦詩榜其顔。
井邑各參差，峰巒共回環。
歲月行且換，星斗如可攀。
不堪霜風勁，未許酒膽慳。
祇緣期會急，勿怪題詠艱。
所喜談聖賢，大勝醉髦蠻。
倚欄遥夜寂，一笑喧千山。
登雲間閣
作者：馮伯規
朝代：宋

昔年嚴大夫，偶來怨遷謫。
我本麋鹿姿，得此已自適。
乘閑陟上方，徧尋唐人石。
豈期當三伏，一天雲四幕。
快哉風時來，萬籟相呼吸。
雨餘禾麻潤，是山皆喜色。
一杯傾晚飲，綠瓜間朱實。
是非不到耳，休厭山城寂。
樹影抹橫烟，角聲暗落日。
長江去不返，况此百年客。
企首老玉僊，白髮何由摘。
禱晴獲應喜而賦詩
作者：馮伯規
朝代：宋

才通香火上高穹，雨脚隨收不見蹤。
豈但五民保狼戾，也緣造物相龍鍾。
連山柿栗難勝摘，入市禾麻乍出舂。
一飽可期秋釀熟，青山綠水即過從。
端午前三日觀坡詩首夏官舍即事因次其韻
作者：馮伯規
朝代：宋

簾陰不捲漏烏遲，數朶庭萱也自菲。
公退萬緣俱謝絕，心空一氣自知歸。
但期菽粟令民足，未覺詩書與願違。
聞旱問龍求一雨，乘凉約客扣巖扉。
約同僚游佳陰·其一
作者：馮伯規
朝代：宋

老木垂垂綠覆欄，欄前髣髴見山□。
儘教富貴饒公等，未許林泉□數廉。
約同僚游佳陰·其三
作者：馮伯規
朝代：宋

□□時山漏夕陽，下山草木響□□。
□來望到山盡處，一片明冰□□光。
約同僚游佳陰·其二
作者：馮伯規
朝代：宋

晚霽青山無處逃，秋來乘興便登高。
□君欲暮休催去，小驛依然□嫩醪。
繼而稍旱禱而復雨喜而作詩
作者：馮伯規
朝代：宋

連夕滂沱類建瓴，送將凉意滿郊坰。
江邊草木太半綠，天外一峰無限青。
却信神龍元解事，豈容旱魃更爭靈。
從今懷抱如冰釋，閉閣燒香伴六經。
觀漲
作者：馮伯規
朝代：宋

孤城如深村，過客絕輪鞅。
江流卷初霽，晚風納微爽。
我來適幽懷，新漲逸遠響。
汀沒鷗鷺翔，牧罷牛羊上。
郡古安陋樸，事簡謝鞅掌。
小酌便陶然，倚欄送輕槳。
雨後觀漲
作者：馮伯規
朝代：宋

聞得江頭洶湧聲，不知何處雨盆傾。
兩涯牛馬那容辨，一夕蛟龍怒不平。
浪盡橫汀孤樹在，微開頑翳夕陽明。
儘饒河伯乘秋旺，潦涸霜寒水自清。
桃源圖
作者：馮信可
朝代：宋

桃源東迴溪轉長，桃花開時春日光。
幽禽出樹亂紅落，游魚吹花流水香。
山人正住溪之滸，屋角花開自成塢。
尋源未許武陵人，隱者但作桃花主。
拄杖穿花來水頭，禽魚亦解識風流。
往來況有樵雲叟，何惜銜杯同唱酬。
一尊如出桃花色，花落尊中已無迹。
醉鄉泠泠白日閑，黄塵滾滾青山隔。
明年此日桃花開，何人凈掃溪陰苔。
我亦天台約劉阮，春風一櫂酒船來。
送僧歸護國寺
作者：馮元
朝代：宋

南宗開士共推賢，語默忘機合自然。
上國經游雲出岫，故山歸去鶴沖天。
艤舟卻指靈溪岸，烹茗還資瀑布泉。
宴坐草堂諸念息，只應餘習在詩篇。
句·其一
作者：馮去辯
朝代：宋

饟事十年當結局，襟期千古舉同牢。
句·其二
作者：馮去辯
朝代：宋

琴心自誤誰料理，犢鼻雖貧未主臣。
偶成
作者：馮去非
朝代：宋

春風吹送笑談香，玉漏銀燈破夜涼。
歸去東華聽宮漏，杏花落盡六更長。
八聲甘州
作者：馮去非
朝代：宋

買扁舟、載月過長橋，回首夢耶非。問往日三高，清風萬古，繼者伊誰。惟有茶煙輕揚，零露溼蓴絲。西子知何處，鴻怨蛩悲。遙想家山好在，正倚天青壁，石瘦雲肥。甚拋奇嚲秀，猿鶴互猜疑。歸去好、散人相國，迥升沈、畢竟總塵泥。須還我，松間舊隱，竹上新詩。
句·其一
作者：馮去非
朝代：宋

茶疏緣睡少。
句·其二
作者：馮去非
朝代：宋

却是後生王介甫，不曾携妓涴東山。
喜客泉次韻
作者：馮去非
朝代：宋

白雲在空山，丹光照崖水。
仙人跡如埽，客至泉輒喜。
世路多不平，箇中太清生。
政以靜自怡，亦與凡將迎。
風波處處息，坎離人人有。
要使到此蹤，盡作蓬瀛友。
寓居
作者：馮去非
朝代：宋

身世漂流付等閑，向來感慨鬢毛斑。
喚船載夢西興渡，借屋盛書北固山。
開到黄花風漸銳，照殘清野月頻彎。
江流送我東來了，何日潮頭送我還。
山家
作者：馮去非
朝代：宋

別崦人家笑語微，好風渾在綠楊枝。
清明定是花開遠，太半蜜蜂經宿歸。
張季海園梅
作者：馮去非
朝代：宋

到眼春流急，當橋梅影斜。
怕聞連夜雨，爲愛隔年花。
寺古名多誤，鄰新酒少賒。
如何雙屐齒，太半白鷗沙。
懷頤山老
作者：馮去非
朝代：宋

枯吟世慮輕，求道不求名。
病起春風過，閑居野草生。
遊山尋舊屐，煮茗試新鐺。
別久空相憶，疏鐘隔水鳴。
所思
作者：馮去非
朝代：宋

雁自飛飛水自流，西風不寄小銀鈎。
斜陽何處橫孤簟，十二闌干一樣愁。
江上
作者：馮去非
朝代：宋

清秋不可奈，先自懶登樓。
一雁叫寒水，數峰生遠愁。
乾坤消劍氣，江海笑詩流。
不解人間事，眠鷗儘自由。
祁門道中
作者：馮去非
朝代：宋

麥穎垂垂稻已秧，好風晴日燕飛忙。
無人得似游絲懶，相逐秋千過粉牆。
題道士鄭渭濱詩卷
作者：馮去非
朝代：宋

江湖曾是飲清波，筆染霜華秋最多。
夢裏誦君新句子，覺來無奈月明何。
鳳凰臺
作者：馮去非
朝代：宋

許大乾坤裏，那無一鳳鳴。
臺欹紅日晚，梧拂翠雲生。
瑣瑣六朝夢，悠悠千古情。
寒潮如有恨，時打石頭城。
鶴山居靖
作者：馮去非
朝代：宋

耿耿虛堂一榻秋，人間高枕幾王侯。
亂雲未放曉山出，片月不隨溪水流。
檢校一身唯有懶，平章千古得無愁。
湘波見說清人骨，恨不移家阿那州。
句
作者：馮叔豹
朝代：宋

仙家鱗檜古，小市鹿梨甘。
摸魚兒
作者：馮取洽
朝代：宋

嘆劉郎、那回輕別，霏霏三落紅雨。玄都觀裡應遺恨，一抹斷煙殘縷。愁望處。想霧暗雲深，忘卻來時路。新花舊主。記客羽流商，裁紅翦翠，山徑日將暮。空枝上，時有幽禽對語。聲聲如問來否。人生行樂須聞健，衰老念誰免此。吾所與。在溪上深深，錦繡千花塢。何時定去。但對酒思君，呼兒為我，頻唱小桃句。
水調歌頭
作者：馮取洽
朝代：宋

林葉潤而密，鶯語老猶嬌。懶翁哪記生日，兀兀度昏朝。勘破富貧貴賤，參透死生壽夭，至竟本同條。胸次絕疑礙，物外自超遙。又何嘗，貪七貴，慕三喬。溪山吾所自有，宜釣更堪樵。竊笑傍門小法，休覓駐顏大藥，揠長只傷苗。造化大爐耳，愚智一齊銷。
水調歌頭
作者：馮取洽
朝代：宋

雪霽春已半，露重午方喧。一筇拄上高絕，便覺眼前寬。指點數家樓閣，檢校一村花柳，綠水接青煙。巒岫競圍繞，風日更清妍。鬧媒蜂，紛使蝶，菜花繁。少年正爾行樂，誰復顧華顛。自有此丘此坂，那得遊人簫鼓，暖響出中天。歸步不妨晚，恰則月初弦。
自題交游風月樓
作者：馮取洽
朝代：宋

平揖雙峰俯霽虹，近窺喬木欲相雄。
一溪流水一溪月，八面疎櫺八面風。
取用自然無盡藏，高寒如在太虛空。
落成恰值三秋半，爲我吹開白兔宮。
蝶戀花
作者：馮取洽
朝代：宋

秋到雙溪溪上樹。葉葉涼聲，未省來何許。盡拓溪樓窗與戶。倚闌清夜窺河鼓。那得吟朋同此住。獨對秋芳，欲寄花無處。杖履相從曾有語。未來先自愁君去。
西江月
作者：馮取洽
朝代：宋

老子齊頭六十，新年第一今朝。放開懷抱不須焦。萬事付之一笑。煙柳效顰翠斂，露桃獻笑紅妖。已拼行樂到元宵。尚可追隨年少。
賀新郎
作者：馮取洽
朝代：宋

九日明朝是。問宜軒何事，今朝眾賓交至。長記每年八月八，曾慶飲仙出世。直推到、於今何意。要待千崖秋氣爽，向東籬、試探花開未。撾急鼓，舞長袂。主人臭味花相似。笑爭春、紅紫低昂，轉頭掃地。獨佔西風搖落候，旋屑黃金點綴。做得個、秋花元帥。舊說東陽流菊水，飲之者、壽過百餘歲。泛此酒，勸公醉。
賀新郎
作者：馮取洽
朝代：宋

二老交相訪。正不妨、勃窣媻姍，舍車而杖。憶在蓉村新雨過，門外春流浩蕩。中有個、列仙臞相。把酒論詩饒勝韻，更柳邊、花底同心賞。臨別句，幾回唱。忽傳風馭來溪上。遣兒曹、策馬郊迎，老懷欣暢。爭訝金華佳父子，飛下蓬萊崑閬。有四士、追隨仙仗。我愛君如何次道，便令人、直欲傾家釀。歌妙曲，鄭聲放。
賀新郎
作者：馮取洽
朝代：宋

句裡思黃九。笑王郎、不奈寒芳，腰圍如柳。得似江郎饒雅趣，時攬黃花誑口。吐妙語、與之爭秀。閒繞珍從吟不盡，盡風前、露下欒欒瘦。香自足，豈勞嗅。一尊問我能同否。嘆雙溪、冷落籬邊，傲霜猶有。浩唱雲箋金縷調，興發小槽珠酒。待喚醒、早春梅友。獨恨愛花人易老，漫一年，好景還依舊。東望處，立良久。
賀新郎
作者：馮取洽
朝代：宋

問訊花庵主。這一宗、拍板門槌，是誰親付。逢翰墨場聊作戲，那個是真實語。算惟有、青山堪住。玉立林幽真脫灑，又何妨、白石和泉煮。底用判，雲遊據。朝三暮四從渠賦。且隨緣、家養園收，自然成趣。此外盤蝸餘一室，人我兩俱無負。要參到、道心微處。盡作逃禪逃得密，也難遮、撥草來尋路。應為撥，懶殘芋。
賀新郎
作者：馮取洽
朝代：宋

夢折營門柳。送君歸、暫戲斑衣，又攏徵袖。到得皇州風景異，只有湖山似舊。把感慨、寓之杯酒。雨抹晴妝西子樣，且平章、剩賦詩千首。富與貴，本來有。青油幕底籌攻守。擁貔貅、朝氣凌雲，夜鋒衝鬥。蜀祲淮氛猶在眼，一掃正須健帚。又何惜、驅弛奔走。快展韜鈴資世用，看歸來、金印懸雙肘。傾玉斝，為親壽。
賀新郎
作者：馮取洽
朝代：宋

往事休尋訪。幸老來、筋力差強，未須扶杖。收腳八風波外立，一片虛空蕩蕩。誤壽者、本來無相。今日不知何日也，便戊申、重見何須賞。大夢曲，此時唱。團欒兒女溪堂上。且一觴、一詠陶然，此情堪暢。漫說神仙華屋好，縹緲嶠壺蓬閬。這浮幻、也難憑仗。何似薰風來歲歲，藹一家、和氣如春釀。婚嫁了，盡閒放。
賀新郎
作者：馮取洽
朝代：宋

知彼須知此。問籌邊、攻守規模，云何則是。景色愔愔猶日暮，壯士無由吐氣。又安得、將如廉李。燕坐江沱甘自蹙，笑腐儒、枉楦朝家紫。用與舍，徒為耳。黃蘆白葦迷千里。嘆長淮、籬落空疏，僅餘殘壘。讀父兵書寧足恃，擊楫誰盟江水。有識者、知其庸矣。多少英雄沈草野，豈堂堂、吾國無君子。起諸葛，總戎事。
賀新郎
作者：馮取洽
朝代：宋

自願卑棲翼。似滄洲、白鳥悠悠，靜依拳石。聊寄一梯雲木表，俯視霽虹千尺。樂江上、山間聲色。鏡樣清流環樣繞，笑賜湖、一曲誇唐敕。塵外趣，有誰識。飛來妙墨痕猶溼。走盤珠流出，不火食人胸膈。三嘆陽春知和寡，但覺光生虛室。何處覓，倚歌簫客。他日玉林來得否，待平分、風月供吟筆。添一友，共閒逸。
賀新郎
作者：馮取洽
朝代：宋

那得身無事。問雙溪老子，而今萬緣空否。正使塵牢償未了，畢竟難昏靈府。已笑唾、功名如土。五十九年風雨過，算非非、是是何須數。垂老也，信緣度。綠陰朱夏回清暑。嘆病來、觴怯流霞，扇閒白羽。方念生初增感慨，誰寄樂章新語。知是我、花菴菴主。一別三年惟夢見，定何時、相對傾瓊醑。驚世路，有豺虎。
送劉篁㟳
作者：馮取洽
朝代：宋

來似孤雲出岫閑，去如高月耿難攀。
若爲化作修修竹，長伴先生篁㟳山。
句·其一
作者：馮坦
朝代：宋

終日無人到，隔林惟鳥啼。
句·其一〇
作者：馮坦
朝代：宋

郡乘紀春申，山因號曰君。
句·其一一
作者：馮坦
朝代：宋

非關前哲真難及，自是今人不肯高。
句·其一七
作者：馮坦
朝代：宋

每向宋清求善藥，閑從詹尹卜新年。
句·其一三
作者：馮坦
朝代：宋

萬里遠來尋屋住，四邊先問有梅無。
句·其一九
作者：馮坦
朝代：宋

興亡有數從千古，寒暑無情又一年。
句·其一二
作者：馮坦
朝代：宋

道人已是九分清，雙鶴飛來湊十分。
句·其一五
作者：馮坦
朝代：宋

可憐門外新歸燕，不見堂前舊主人。
句·其一八
作者：馮坦
朝代：宋

燈影照殘孤枕夢，雨聲滴碎兩年心。
句·其一六
作者：馮坦
朝代：宋

店荒任客來爭席，郊迥無人可問程。
句·其一四
作者：馮坦
朝代：宋

古廟熒熒多鬼火，荒村寂寂少人烟。
句·其七
作者：馮坦
朝代：宋

多應河畔骨，便是屋中人。
句·其三
作者：馮坦
朝代：宋

因聽敲竹雨，便碎賞花心。
句·其九
作者：馮坦
朝代：宋

鷗趁湍流下，魚藏石罅間。
句·其二
作者：馮坦
朝代：宋

雀舌收先雨，貓頭掘带泥。
句·其二〇
作者：馮坦
朝代：宋

問天底是資身策，度日應收賣卜錢。
句·其五
作者：馮坦
朝代：宋

飄風驚日月，落葉滿乾坤。
句·其八
作者：馮坦
朝代：宋

無錢難得酒，有菊自開花。
句·其六
作者：馮坦
朝代：宋

井在丹誰煉，碑殘墨欲枯。
句·其四
作者：馮坦
朝代：宋
体裁：句

一春多是雨，四壁半生苔。
小池
作者：馮坦
朝代：宋

巖上層層疊翠苔，小池巧鑿近巖隈。
就巖引得清泉滿，便有前山月入來。
擬陶
作者：馮坦
朝代：宋

茅簷入幽徑，風雨聊可棲。
喜無車馬喧，而有耒耜隨。
桐廬暑夜
作者：馮坦
朝代：宋

中流有行舟，似亦得清致。
只恐乘舟人，未識月中意。
絕句·其一
作者：馮坦
朝代：宋

夜靜山寒漸透衣，旋煨松火擁爐圍。
忽聽竹外籬門響，知是小童買酒歸。
絕句·其三
作者：馮坦
朝代：宋

莫道經霜不見花，小春風景屬山家。
滿山紅葉斜陽映，却似桃源一片霞。
絕句·其二
作者：馮坦
朝代：宋

向晚閑行步夕陽，歸來松逕已昏黄。
隔林風度鐘聲細，認得庵中炷夜香。
詠雲
作者：馮坦
朝代：宋

石何有於雲，雲乃生於石。
拂石訊雲蹤，苔深無處覓。
謝虞司戶鍾乳粉
作者：馮坦
朝代：宋

仙家仙藥不易得，頗爲鬼神所愛惜。
道人入山因採出，輕如鵝管如蟬翼。
多君用心窮藥譜，能辨始興最良處。
合入梁公藥籠貯，嗟乎，嗟乎，世上伏苓多老芋。
鸕鷀源樵歌
作者：馮坦
朝代：宋

綺羅巷陌總成塵，那識擔柴老買臣。
自笑賣柴元似舊，買柴却換舊時人。
承詔堂
作者：馮堯民
朝代：宋

名因南山出，跡爲南山止。
少室價自高，大勞招不起。
君恩動林壑，古道變閭里。
堂下松桂栽，清陰從此始。
鶴林寺
作者：馮多福
朝代：宋

春郊躬勸相，稅駕擬禪關。
院古深藏竹，堂虛浄對山。
日曛農父醉，雲伴老僧閑。
暇日還携茗，同來瀹虎斑。
憶鄉歌四首·其一
作者：馮夢得
朝代：宋

儂是劍南人，慣識故鄉好。
綠葉接紅花，輝映綏安道。
憶鄉歌四首·其三
作者：馮夢得
朝代：宋

塞上秋始肅，野草葉葉黄。
儂家有菊花，灼灼不憂霜。
憶鄉歌四首·其二
作者：馮夢得
朝代：宋

炎夏天頗熱，儂門對溪住。
摇蕩採蓮舟，深處疑風露。
憶鄉歌四首·其四
作者：馮夢得
朝代：宋

塞北寒氣逼，對火擁氍毹。
猶憶儂家裏，蓬頭兩夾襦。
句
作者：馮如愚
朝代：宋

地靈人秀誰稱首，文屬君華武硬弓。
拙詩五十六言贈富樂山海公長老
作者：馮如晦
朝代：宋

山名富樂冠三巴，佛子今生此出家。
六祖禪宗心頓悟，碧雲詩句衆爭誇。
虎聞講法馴高座，鷗識忘機立淺沙。
八十餘年無俗慮，只應幽會有蓮華。
凌煙嶂
作者：馮安上
朝代：宋

南山山下多佳石，過眼欣逢詩黨齡得。
最憐小嶂隔窗前，透出煙光露秋碧。
聖壽寺
作者：馮安上
朝代：宋

特起孤峰聳白雲，又環雙澗隔紅塵。
枯崖有字唐元傑，古廟無碑舜二臣。
草木怪靈千種藥，山川濃秀四時春。
邦人競效封人頌，寺額金書聖壽新。
句
作者：馮宋
朝代：宋

布衣已有回天力，太學翻爲御史臺。
丁卯除夜
作者：馮山
朝代：宋

庭罷驅儺戲，門收爆竹盤。
酒香添臘味，夜氣雜春寒。
歲序張燈守，人情遇節歡。
明朝五十八，消息近休官。
三家兄書報薦起樓屋喜而有詩
作者：馮山
朝代：宋

臨街樓觀百餘年，司馬辛勤五世傳。
凡在子孫俱肯構，敢憂門戶或先顛。
亢宗本是先人意，幹蠱成於伯氏賢。
他日舉杯相屬處，爲留書閣井東偏。
下黔江
作者：馮山
朝代：宋

崎嶇才喜下荆岑，一水奔騰萬石林。
使節敢辭重險阻，客舟將命寄浮沉。
可憐幽竇非人境，猶有清泉慰我心。
勞逸賢愚寧可問，但嗟衰晚愧臨深。
中巖封崇寺
作者：馮山
朝代：宋

萬竹林間一徑升，滿巖金碧靜香燈。
飛泉散亂垂千尺，危閣欹斜擁數層。
雨氣或從簷際落，風光時向坐中凝。
荒碑文字那能讀，合眼煎茶問老僧。
中林道上
作者：馮山
朝代：宋

中林山谷間，出没緣畏途。
楩楠蔽白日，落落樑棟軀。
半爲野火燒，摧頹委樵蘇。
清泉勞奔注，亦爲勢所驅。
微芒濟物心，到海何其迂。
吾物處其一，進退難與俱。
置身木雁間，恐非斯人徒。
俠少行
作者：馮山
朝代：宋

山東自古多才雄，輟耕隴上羞爲農。
鄉兵名在萬選中，一日聲價聞天聰。
十石弩力三石弓，殿前野戰如飄風。
白錦戰袍腰勒紅，詔容走馬出閶闔，都人仰看如飛鴻。
歸来意氣人誰及，道逢刺史猶長揖。
邯鄲白日袖劍行，振武青樓乘醉入。
傳聞留後收蘭州，姓名御筆親點抽。
府金百鎰輕一擲，且向塞外隨遨遊。
自此鋤犂變任俠，夜事椎埋晝馳獵。
有田無人耕，有子不養家，田間父老長咨嗟。
偶成
作者：馮山
朝代：宋

長歌詠考槃，灑落正休官。
愛竹臨溪倚，攜書坐石看。
足煩猶解屨，髪禿自忘冠。
願爲無多欲，持身到處安。
八陣磧
作者：馮山
朝代：宋

永安宫前瀼西磧，萬流峽口爭奔激。
秋濤卷地裂山谷，水落依然陣圖出。
陣形聚拳六十四，傳是武侯親手跡。
斯人管蕭豈足道，身在巴東心漢室。
從容所遇皆法制，浩蕩胸中萬分一。
陰機暗與天地合，壯氣曾將鬼神役。
至今千載矻不動，渺莽幾深難致詰。
豈徒豪傑重嗟賞，應有神靈長護惜。
廟偏裸裎七壯士，酒炙紛紛走巫覡。
萬事顛倒皆偶然，卧龍無處沾餘瀝。
再和
作者：馮山
朝代：宋

予始十五六，學賦場屋遊。
聞君聲價高，已與班馬儔。
少年取科第，復有經濟謀。
孤聳不世合，獨行無名求。
中道多邅迴，病驥盤沙丘。
起爲瀘南守，政績稱最優。
東海尋免歸，穎川尚借留。
慷慨壯士懷，肯效兒女羞。
投紱還故林，泉石甘清幽。
區區尚遺恨，君恩未能酬。
迴首名利場，彷彿裁蠅頭。
君看縉紳士，誰爲天下憂。
人情重軟熟，要若新炊麰。
咿喔四至卿，峭拔奇不侯。
一言反覆手，平地生重溝。
世務傷賈誼，直道危田疇。
何當與推移，歸釣滄浪洲。
功名雖難期，歲月良易周。
清風出襟袖，散爲生民庥。
無使梁父吟，只成高唐謳。
再和
作者：馮山
朝代：宋

此品何嘗下小團，分甘仍值雪霜寒。
恐塵竹葉微蒸過，要細銀杆旋碾看。
紫盞烘時愁俗客，清風来處屬仙官。
平江一啜吟佳句，起舞不知天地寛。
再和
作者：馮山
朝代：宋

飲酣起擊劍，恥從豪俠遊。
雍容詩酒歡，乃是神仙儔。
風騷固有靈，造化陰爲謀。
至音苟同調，曠世不可求。
杜陵思江東，洪崖揖浮丘。
自然風味殊，豈特文章優。
嗟余萬事拙，吟咏心久留。
自愧蘋藻微，恐爲王公羞。
晚遇青河公，採蘭深林幽。
修孺素蒙益，百贈無一酬。
邂逅相撫掌，踉蹌容擡頭。
雖然再鼓衰，且免三爵憂。
吾儒學以仕，本代親禾麰。
然多志高遠，擲筆思封侯。
前時征南將，驅虜出塞溝。
詩書非無助，爵賞不見疇。
尚能解客嘲，相歡詠蘋洲。
三術起商鞅，一言貴馬周。
致身果有策，何地無餘庥。
肯使韶濩音，變作巴渝謳。
再和·其一
作者：馮山
朝代：宋

莫厭詩筒来往頻，閒中無物可怡神。
追回風雅篇篇好，鍊盡襟懷日日新。
自笑支離多病客，更隨憔悴苦吟人。
陽州不識英雄器，重問顔高借六鈞。
再和·其二
作者：馮山
朝代：宋

休向詩中恨不平，范滂留意在澄清。
煙霄鴻鵠飛將到，雷雨龍蛇蟄未驚。
聲價得来知道長，窮愁消盡覺身輕。
榮途咫尺非難至，俯拾功名在此行。
再和二首·其一
作者：馮山
朝代：宋

歸来相值故園春，坐對春風忽愴神。
十里溪山依舊好，一番花木爲誰新。
青雲功業雖留我，白日光陰奈趁人。
道在不須論用舍，惟將時命托洪鈞。
再和二首·其二
作者：馮山
朝代：宋

新詩才讀眼惺惺，照見詞源徹底清。
白雪乍聞高唱喜，明珠翻值暗投驚。
兒童一輩年將晚，研席平生分不輕。
爲愛惠連才思好，登臨重寄遠山行。
再和子嚴
作者：馮山
朝代：宋

歸舡才泊古巴臺，遙見詩筒眼豁開。
摩壘只憂輕挑去，報瓊何意誤投来。
老知仙夢終難到，清喜英游屢得陪。
對酒孤吟重相憶，江前微霰屑瑤瑰。
利州漕宇八景·寶峰亭
作者：馮山
朝代：宋

益昌萬山間，寶峰秀惟獨。
使臺俯山下，氣象互盤覆。
鬰勃尚南走，回環已西屬。
古城削千仞，危棧轉幾曲。
錦繡紛上領，琅玕翠摇腹。
亭榭何參差，遠覽意尚局。
絕頂躋石峰，超然脱覊束。
城市裁唾落，二江可手掬。
重開固天險，大道不停轂。
古意劇滿眼，人事傷轉足。
主人始經搆，高蹈非絕俗。
幽懷卷雲霧，長笑動巖谷。
鳥雀爭脱林，冥冥有鴻鵠。
寸步異出處，虚心見榮辱。
屈將經濟才，分繼騷雅躅。
語默固可傳，誰爲寶峰録。